amanoisuno/poetBack huggingface dataset:
贈黄得運神童 釋德洪 
君初髪齊眉，玉頰照秋光。誦詩巨萬紙，一目俱五行。不信同舍兒，所閲隨廢忘。姓名入清禁，詔落銅山陽。十三見天子，奏對允且詳。飜瀾誦五經，如水傳觥觴。環觀共嗟異，朱紫如堵墻。華裾小旋製，初掛煩宫粧。歸來汝水濆，夾道萬夫望。指目無雙裔，吟嗄有此郎。異態懸睿想，行看登廟堂。那知事齟齬，放浪魚稻鄉。顧我與君别，忽忽移十霜。更逢石門下，美髯如許長。抵掌話夙昔，夜語響山房。古人當大謬，噪索失其常。夫子獨何得，坦率追羲皇。乃爲任重器，愈抑道愈昌。作詩以壽君，他日未易量。功成徑歸來，復此山水傍。幅巾青杖竹，卒歲以徜徉。
秀江逢石門徽上人將北行乞食而予方南游衡嶽作此送之 釋德洪 
筠袁唇齒邦，一水連清碧。朝行筠溪邊，暮見秀江色。忽聞兒童音，乃知身是客。獨歸江上寺，杖笠倚空壁。犀顱會四海，香火自朝夕。相逢作熟視，面數心莫識。但記石門時，笑頰清光溢。驚定喜失聲，卒語成小立。是時夜氣清，隙月金蛇擲。念君當北行，鉢飯從誰乞。我雖能少留，秋燕社已逼。一懽偶然耳，分首成陳迹。他年何處逢，話此空歎惜。
游南嶽福嚴寺 釋德洪  衡山
生計居然成脱略，投老南來看衡嶽。禹谿久留困霖雨，低摧悶若剪翎鶴。朝來南尋度坡壠，針水秧齊鳥聲樂。風光融融一都會，鬼祠雄深抱山脚。梯空延緣止巉絕，瘦策扶衰意超豁。拂雲蒼杉雜錦石，紫藤綠蔓相連絡。石橋下視隔人世，但覺嵐光翠如潑。亭泓無波自紺碧，澗草有香空錯莫。忽驚梵宇墮林梢，寶勢飛翔照深壑。欹斜萬礎盤蒼崖，十步一樓五步閣。冰柱瓊窗不知數，旒蘇一一垂簾箔。犀顱道人相笑迎，冰雪形容無住著。午梵清圓林葉動，天花細雨無時落。憑高且復息疲頸，心清别殿鳴風鐸。雲開千里上眉睫，吳楚江山見濃薄。𡺸闍如有女正色，春不洗粧秋拂掠。紫蓋頎然似矜妬，半出晴煙翠稜抹。永懷堂堂武津老，天骨開張耳重郭。三生來游等兒戲，靈山一會儼如昨。他年遺跡舊巖下，拴索猶存衆驚愕。解云此山增智力，鵬飛天風轉羊角。江西駒兒快騰踏，青原麒麟亦超卓。折足鐺中過一生，野蔬數根陳五合。故庵遺塔尚依然，行誦神交付冥漠。影不出山豈難事，准擬茅齋就林縛。退之南遷曾過此，好語誇詞雜嘲噱。自謂忠誠動嶽靈，望碑字字猶精確。但餘佳處不可狀，浪禿霜毫秋色闊。東坡唾笑成文章，山川勝處多奇作。暮年亦爲儋耳游，不一過山山愧怍。爲君試將說禪口，掉頭長吟擁山衲。心胸便欲揑荒怪，落紙雷搥散風雹。要將傑句酬佳景，未怕山容作顰頞。
福巖寺夢訪廓然於龍山路中見之 釋德洪 
山高夜氣催煩暑，竹風爲作南軒雨。夢隨柔櫓到西興，艤舟步入龍山塢。蕭蕭松下逢睿郎，問信遠來亦良苦。覺來但記談笑歡，不省懽時竟何語。卧看篝燈一點明，嶺海茫茫隔吳楚。安得却如清夢中，杖履追隨長爾汝。
乾上人會余長沙 釋德洪 
兀坐思歸不舉頭，窗風爲我翻書葉。衆中聞語認鄉里，便覺石門寒疉疉。雲庵已作白塔新，當眼風枝心欲折。道人叢林十年舊，古寺青燈夜相接。失聲方欲問江南，忽憶去年淮上别。逃空蛩然聞足音，見子令人解愁結。地爐火冷霜月苦，一室諠譁終暖熱。湘山破曉立俜停，秀抹鉛華餘積雪。故應山亦爲余喜，隔岸遥看圓笑靨。千巖佳處可同游，明日波晴當理楫。
黄魯直南遷艤舟碧湘門外半月未遊湘西作此招之 釋德洪 
江夏無雙果無雙，子雲賦工未必爾。那知一飯在家僧，真是潛山癩居士。春湖白鷗未入手，衣冠林中作蟬蜕。平生俯視造物兒，兒頑不省猶相戲。羅浮舊游今再游，一念去來開眼睡。泊舟隔岸望湘山，應愛煙霏浮幕翠。快當著屐上千巖，要看松風迎笑齒。公雖妍蚩付一目，定自胸中有涇渭。我非破頭山下人，聞絃賞音亦風味。知君不傳西土衣，一龍一蛇聊玩世。
魯直弟稚川作屋峰頂名雲巢 釋德洪 
只今海上青石牛，曾卧天子黄金屋。下看朱紫如堵墻，上前諸公遭牴觸。眼高四海鏡面空，潛山歸來巾一幅。慚愧君家小馮君，自是河東真鸑鷟。文章五色體自然，秋水精神出眉目。人間不識但聞名，水非醴泉石非玉。江南一峰獨高寒，時時笑語雲間宿。弟兄出處兩相高，故作雲巢對山谷。
陳瑩中由左司諫謫廉相見於興化同渡湘江宿道林寺夜論華嚴宗 釋德洪 
范韓醉倒眠荒丘，撼之不應民始愁。天生公副天下望，雷霆聲名塞九州。立朝嚴冷傳鐵面，坐令鼠輩驚魚頭。上前論事傷太直，逆鱗投笏來南陬。長沙共渡一水碧，中流笑語驚沙鷗。湘西古寺夜對榻，高論自破千人浮。華藏法界在掌握，遇緣即宗甘自由。世驚海隅在萬里，我視閻浮同一漚。坐中忽舉毗盧印，印海印毛皆徧周。大哉此法本無礙，從公一游容我不。
贈石頭志庵主 釋德洪 
陜西道人最聲價，自與老南相逼亞。常恐清塵補綴難，那知乃有如君者。爭傳絕似餘杭標，十年夢想空飄颻。邇來衡嶽祝融下，一見便令人意消。道骨清閑神秀徹，湛湛光風磨霽月。高談未了山日斜，篆煙已滅灰如雪。平生安得情相似，可憐投分今如此。且作山中盛事傳，我忘朴陋君忘年。
遇如無象於石霜如與睿廓然相好故贈之 釋德洪  西湖
西湖睿郎最高道，思之不已令人老。道人相逢吳楚間，聞說絕與睿郎好。年來學富身轉貧，豈特詩膽大於身。法朋半是奇逸者，我亦放浪無覊人。霜威折綿寒入頰，長廊無人風卷葉。寒窗誦讀夏日吟，和氣坐令寒妥貼。筆端解語敏於口，網牋時作龍蛇走。煩君清哦當少休，萬象乞憐爭叩頭。
石霜見東吳誠上人 釋德洪 
我尋流水行，忽入霜華谷。山陰見幽人，目带湖山綠。語温如春風，韻秀自拔俗。暗驚枯木堂，栖此一枝玉。遥知夜窗深，雪響亂脩竹。寶書掩殘紅，佳眠正清熟。逸想在西興，清夢不容逐。覺來念行處，小詩欲收錄。詩成寫烏絲，銀鈎奪人目。棐几著牙籖，興來還自讀。
洽陽何退翁謫長沙會宿龍興思歸戲之 釋德洪 
何郎西州來，逸氣掃秋晚。平生貯書腹，中有文武膽。材如駱賓王，其直亦不減。上書論國事，忌諱失料揀。居然爲逐客，安免投手板。世方例皮相，我亦作白眼。閉門古寺中，一榻聊醫懶。邇來偶病渴，意緒覺蕭散。頗懷當壚人，楚岫屢欲鏟。我從山中來，攜被夜假館。地爐擁紅金，妙語容細款。凛然忠義氣，不肯受盤綰。正恐復一吐，與民作温暖。坐覺舟壑走，歲月不可挽。人生一夢耳，勿作鏡中歎。何當結後期，相攜游汗漫。
次韻道林會規方外 釋德洪  西湖
湘山半夜雨，斷我西湖夢。卧看讀書燈，花作扶頭重。曉窗晴潑眼，倒挂聞么鳳。起尋殿寒梅，小立幽香噴。柳絲不勝綰，笋庭春脉動。春色已如許，樂事非一種。平生所懷人，忽此笑語共。雲軒爲誰停，危坐山衲擁。眼高空叢林，志大骨森聳。開懷見赤心，亹亹飽談誦。坐客鶴腦側，我亦快心孔。袖中出新詩，筆力發豪縱。風日麗醇釅，黄泥初揚甕。舌根有滄海，潮辯自掀湧。何當横枯藤，齧鏃追兩本。吾宗欲顛覆，支者例闒茸。君能爲我起，逸足王良控。我詩如石田，疏理終無用。朝來强鉏墾，秃筆時呵凍。摩挲銅鍱腹，博君一笑捧。
孜遷善石菖蒲 釋德洪  衡山 西湖
溪毛數葉一寸碧，風姿底事能清癯。戯將紅玉旋螺石，共置雪色花磁盂。沙泉甘滑見毛髪，時時酌以澆根須。蒼然棐几明窗下，五月秋色磨肌膚。已忘身世在南嶽，勿覺夢寐遊西湖。遥知夏木午陰靜，篆畦半破煙舒徐。莫翁睡足百事懶，相看微笑依圓蒲。
余作進和尚舍利贊遷善見而有詩次韻 釋德洪 
進公事業頗拔俗，欲憑妙語招遺魂。文章種性欠疏理，焦芽故態何足論。心知高人笑諛墓，抱羞無地容逃奔。佳章忽來生喜氣，風輪載我登崑崙。徐觀筆力作波險，正與醉素爭弟昆。山高水深世聽瑩，愛子賞音知道門。
次韻莫翁豐年斷 釋德洪 
此山分得僧中龍，獨論懸斷今年豐。定知胸次有造化，是非飽更田舍翁。清晨一雨符君說，喜如初得丹砂訣。精神矍鑠口垂涎，一飽可期扶病劣。老來百事不如人，但願𥝧稏秋如雲。莫如往年水車聯，龜兆坼出生黄塵。莫翁心地絕榛鹵，圓中規而方中矩。千偈平生如建瓴，此詩可意真時雨。我詩脱口酬未當，只欲與君憑閣望。萬頃連天綠錦光，舞浪崩騰似春漲。
喜會李公弱 釋德洪 
韻如風蟬蜕塵垢，氣如春容在楊柳。風流翰墨俱細事，自是吾家道門友。十年契闊挂夢寐，一見令人忘白首。况在祝融眉額間，青碧連天雪晴後。冷齋撥爐聞夜語，雪灰消盡紅金斗。君才合在臺閣間，簿書堆中不應有。且置玉堂風雨筆，來試牛刀霹靂手。民姦吏滑本有神，到君難藏如鼻口。卧駝忽起便過人，再拜當爲乃翁壽。此詩乘怒勿示人，願君低回爲遮醜。
次韻超然送照上人歸東吳 釋德洪 
蕭寺霜晴日初吐，曦光煙翠横深塢。經行遲立望吳山，氣勢飛翔爭入楚。山中有客冰雪姿，十年不聽吳邦鼓。忽然曳杖出山去，安禪後夜知何處。石龕看月莫降龍，栗林暮過應衝虎。此生聚散等浮雲，可憐俯仰成今古。吳江一色成瑠璃，有寺正臨江上住。他年法眼照人天，贈詩記取南州祖。
金華超不羣用前韻作詩見贈亦和三首超不羣剪髪參黄蘗  其一 釋德洪 
胸中蓄奇爲誰吐，閑卧湘西雲一塢。興來落筆如崩雲，五字憑凌氣吞楚。我詩望見倒降旗，攻之何必更鳴鼓。獨對湘山夜色晴，萬壑千巖最幽處。卧要明月聽松風，爲君哦此文中虎。此生身世付一戲，安用聲名照千古。知君大用參黄蘗，三篾束腰隨處住。何當峰頂結茅廬，要看掀髯呵佛祖。
金華超不羣用前韻作詩見贈亦和三首超不羣剪髪參黄蘗  其二 釋德洪 
道人秀發蘭牙吐，家在金華最西塢。不從大士攜畫軸，一筇千里來游楚。評詩結髪師浣花，論字童牙誇石鼓。我皆不能但知愛，亦似胸中有佳處。氣韻翛然松上鶴，意態索寞穽中虎。却於翛然索寞中，詩句時時出奇古。乃知筆力有神助，三峽迅流輒於住。疑非蓬髪休上人，定是禿頭楊德祖。
金華超不羣用前韻作詩見贈亦和三首超不羣剪髪參黄蘗  其三 釋德洪 
赤河沙泉自吞吐，北崦疏鐘答南塢。憑欄試誦鵬鳥文，洛陽少年亦翹楚。當時七國犯謀議，睢陽不復聞鼙鼓。時更事往空流水，豪魂英魄知何處。金華衲子如玉清，温粹愈恭如履虎。明章秀句出倉卒，慷慨山川弔前古。篇篇秀發春欲釅，便疑造化毫端住。不須衆口誇晝公，苕溪君作中興祖。
復用前韻送不羣歸黄蘖見因禪師 釋德洪 
幽尋忽覺暗香吐，竹西知有梅花塢。一枝試摘與君看，念君明日當離楚。戞然飛去若驚鴻，棄擲自嗟如卧鼓。遥知旅枕生清夢，夢到江南春好處。蒼杉拂雲煙翠深，爲弔大雄山下虎。我識山中因褊頭，骨目清堅貌淳古。便欲閒提折脚鐺，柏子庵邊結茅住。行看談笑起雲門，海上横行如乃祖。
送瑫上人奔母喪 釋德洪 
黄梅爲法去，睦州緣母歸。兩事世難兼，二老其敢違。君看去留意，日月爭光輝。子方童牙中，已喜家翠微。既長游四方，萬里孤雲飛。方將追新豐，冰雪横鋒機。訃音輙僵卧，聲吞淚沾衣。平生哺烏情，棲風無定枝。大江浪如山，飛棹不可追。要當濟安流，龍神嚴真威。一盃春露香，仰薦天地慈。更期辦白業，慰此罔極悲。
送朱泮英隨從事公西上 釋德洪 
文如水行川，氣如春在花。挾書隨乃翁，千里游京華。人生少年樂，於子何以加。上庠閲英俊，過目知等差。君才固逸羣，如金渾泥沙。明年對殿陛，落筆翻龍蛇。遥憐綠槐陰，絳帳張紅霞。金門看躍馬，蘆鞭作横斜。滔滔九衢中，懽情浩無涯。馭吏亦傲睨，隱語相嘲誇。紅粧鶯燕語，拭目興歎嗟。知誰乞佳句，駿墨字如鴉。
贈王聖侔教授 釋德洪 
汝江軟碧摇寒空，環江玉色羅五峰。神奇融結孕千載，於是代出文章公。荆公道德輩孔孟，致君勳業伊周同。君侯才氣真不減，行看接武隆休功。妙齡人誇好風節，氣壓潁汝何其雄。曾經大筆戰文陣，豪俊莫敢攖其鋒。老師碩儒玉堂上，爭看灑筆回春工。果然一日蓋天下，聲名熠燿馳華戎。都城立石傳萬口，士林矜氣横長虹。巖僧廢棄誰比數，亦復誦詠懽填胸。迹微自恨不及識，向風每覺勞雙瞳。天公恤此慕善者，因遣識面山水中。坐令平昔心變滅，譬如塵淨餘清銅。自誇問道陜西老，道人況亦參禪宗。與君於法實昆弟，姑留十日游從容。拙詩别君無嶮句，何從賞我雙頰紅。他年揖讓對明主，回顧此會成虚空。蹄輪冠蓋塞門巷，容我劇笑應無從。
臨川陪太守許公井山祈雨書黄華姑祠 釋德洪 
臨川富山水，井山最深幽。愧我今日來，自非清散游。試問井中龍，吾行汝知不。高秋嗜酣卧，此計非良謀。晚稻已及穗，一雨足可收。曷不躍而起，霈然瀉南州。要看賢使君，放衙擁黄紬。
寄蔡子因 釋德洪  西湖
平生閲詩如閲馬，自憐雙眼如支遁。子因句法馬羣空，爽氣横秋太神駿。上苑花光纏肺腸，西湖霜曉磨風韻。較君年少翰墨場，賈生仲舒覺寒窘。醉中逃禪亦不惡，況復機鋒類龐藴。奉身一飯聊自珍，富貴功名苦尋趁。鳳巢定生五色雛，文章從來論種性。嗟余索寞卧空山，多生垢習消磨盡。但餘欲識天下英，斃蛇脊尾猶一振。歲月去人江浪翻，何時仰此摩天峻。
驟雨 釋德洪 
雷搥雨骨天爲低，行雲趨走不敢遲。桐英滿地誰拾去，花態正顰魂欲飛。紫金蛇光誰掣斷，墮空萬點跳珠亂。須臾井滑紺無泥，琉璃骨軟爭道馳。亂紅殘蕚驚千片，可憐憔悴吳姬面。林光草色自連天，殘香依約知誰怨。
臨川康樂亭碾茶觀女優撥琵琶坐客索詩 釋德洪 
小槽横捧梳粧薄，綠羅綰带仍斜搭。十指纖纖葱乍剥，紫燕飛翻初弄撥。梨園曲調皆品匝，歛容却復停時霎。日烘花底光似潑，嬌鶯得暖歌唇滑。圓吭相應啼恰恰，須臾急變花十八，玉盤蔌蔌珠璣撒。坐客漸欲身離榻，裂帛一聲催合殺。玉容嬌困撥仍插，雪梅一枝初破臘。
南豐曾垂綬天性好學余至臨川欲見以還匡山作此寄之 釋德洪  庐山
我生少小秀不叢，題詩落筆先飛鴻。一從廢棄脱毛髪，乃與石田樗木同。平生百慮湛古井，無復掀湧波春風。尚餘覻書舊垢習，終日伏桉如啞聾。默觀前古忠義輩，光明碩大皆人雄。聞之恨未目親歷，周行四海如萍蓬。猛聞君侯富道義，浩然養就如嬰童。筆端五色藻造化，經綸事業羅心胸。揚清激濁出天性，英聲不減狄梁公。一節直走汝水上，回首弊箒香爐峰。徘徊一月不及見，癡坐掩扃知命窮。霜清昨夜興飄忽，匡山落我清夢中。吾身去住本無繫，便欲登舟而向東。再惟君侯未我識，恨遺他日山水重。作詩願見亦不惡，谷風從虎雲從龍。
再游三峽贈文上人 釋德洪 
肉身大士延平公，眉毛如雪聲如鐘。東坡醉眼亦多耳，信口呼作僧中龍。坐令玉色煙巒裏，晨鐘暮鼓三千指。而今滑冷撼不應，青燈白塔臨寒水。上人談笑有精色，聞是延平坐中客。紫霄峰下曾相逢，别來幾何頭已白。地爐夜語尋前事，當日交游半生死。與君等是三眠蠶，浮世百年那免此。我尋舊游聊自娛，忽然見君懽有餘。一笑且從吾所適，後會重來知有無。
泊舟星江聞伯固與僧自五老亭步入開先作此寄之 釋德洪 
煙霏含空青，向晚望逾好。欲行落瀑邊，俊鶻屢側腦。偶攜白髪禪，步盡青松道。孤鴻聊送目，瘦策自扶老。甚欲東澗陰，縛屋安井竈。我亦個中人，歸計嗟不早。永愧巖上僧，松鬛和雲掃。
會蘇養直 釋德洪  庐山
方忻望廬山，忽見蘇養直。向來敗意事，捉手一笑失。瀾翻誦新詩，與山爭秀色。歸來對青燈，危坐口挂壁。翰林謫仙人，隱顯吁莫測。正恐騎魚去，千里作一息。
贈癩可 釋德洪  庐山
可師有奇骨，吐語愕衆口。秀如出盆絲，媚若春月柳。舊詠雪梅詞，便覺落渠後。抱痾亦同粲，視身一塵垢。卧看東溪雲，懸瀑激窗牖。廬山久無僧，殿閣空華構。誰知千巖勝，竟入此郎手。我癡世不要，冷落如弊箒。但意君可奪，獨能容我不。
福唐秀上人相見圓通 釋德洪  庐山
廬山萬木春已透，滿目春光迎馬首。北山攫飯借榻眠，一任春山穿户牖。道人聞是福唐來，石門曾結游山友。相逢未說一笑懽，且忻春色濃如酒。何當瘦藤上孤絕，深谷忽驚如錦繡。人生超放當趁健，東風已暗藏鴉柳。
飛來峰 釋德洪 
意行忽出門，欲留聊植杖。雲開飛來峰，巋然眉睫上。氣勢欲翔舞，秀色無千嶂。萬物皆我造，何從有來往。大千等毫末，古今歸俯仰。心知目所見，皆即自幻妄。如窺鏡中容，容豈他人像。頗怪胡阿師，乃作去來想。此意果是非，一笑聲輙放。且復臨冷泉，舉手弄清漲。
崇因會王敦素 釋德洪  终南山
眼高四海語英發，自應文章有家法。金陵地肺山川驕，要君詩句時彈壓。東來藉甚名譽傳，景星瑞鳥人爭先。忽驚華氣傾坐客，但覺人品春湖前。一盃春露容同啜，更看歸舟登一葉。遥知笑語散驚鷗，萬頃煙波上眉睫。念君懷中有卿相，何時摸蘇一唾掌。要看儒林萬口誇，文公諸郎能世家。
聞端叔有失子悲而莊復遭火焚作此寄之 釋德洪 
一子被奪去，囷廪遭火焚。冷官寄僧舍，僮僕卧朝昏。平生五色筆，落紙生煙雲。文章竟何用，袖手聲一吞。東坡昔無恙，豪俊日填門。君如汗血駒，膽氣終逸羣。坡今騎魚去，衆客亦繽紛。翩然淮海上，霜鬢此身存。我亦識坡者，一見等弟昆。乃知水與乳，自然和不分。心期營一笑，發君雙頰温。那知墮機穽，面上餘唾痕。我公佯瞌睡，嘲誚了不聞。遥知讀此詩，拊手髯一掀。
七夕卧病敦素報云道夫已至北山遲遲未入城其意耽酒用其說作詩促之 釋德洪 
去年鍾山今夕晴，二豪興發來扣扃。開軒咄嗟辦法供，一味萬壑松風聲。頽然意適相枕卧，便覺語笑紛先爭。我方小立倚風檻，君忽蹶起孤髻撐。今年此樂墮渺莽，維摩卧疾毗耶城。烏衣郎亦憎俗子，閉户卧看星河横。美髯和易坐畏暑，扁舟散髪歌月明。遥知君定宿浮玉，詩狂欲跨横海鯨。傳聞已至蔣陵塢，留滯未歸宜一抨。連床夜語久不理，硯席忍垢珠網生。乃爾彌日復信宿，不爲萬頃無濁清。推擠不去有深意，戀此百甕郎官清。甕邊被縛真有道，酒後耳熱良高情。不嫌折簡苦招喚，要看款段兀醉酲。
冬日顯寧偶書二首  其一 釋德洪 
山舟不肯留，白髪日夜益。曉窺青銅光，乃覺朱顔失。故人半凋零，行吟百憂集。舊山天盡頭，歲晏衰眼力。高枕此山泉，比興復何日。百年暗相驚，奔忙如瞬息。喬松亦已塵，仙術無煩乞。
冬日顯寧偶書二首  其二 釋德洪 
禮法日荒蕪，坦率日增益。唯餘枯藤枝，起坐不相失。山枕孤雲歸，林寒倦鳥集。愛此亦題詩，鈍澁見才力。乃知衰老來，全殊少年日。勞生知幾何，萬事歸嘆息。鈯斧好濯磨，當就阿誰乞。
和靈源寄瑩中 釋德洪 
此來漸覺身無累，欲學灊溪諱名氏。鍾山萬頃獨經行，山日松風吹凍耳。聞有僧從法窟來，當鋒戲作横機試。探懷示我妙伽陀，兩翁回互偏中至。乃知道德無貧賤，□□相求亦相契。妙談何日看揮斤，此老鼻端有餘地。
王敦素李道夫遊兩翁軒次敦素韻 釋德洪 
茅簷分首纔信宿，佳句俄驚照雲谷。兩翁諠閴姑置之，銀鈎勒出鬼神哭。識君筆力回春工，妙語天成絕雕劚。是時秋陰潑庭户，微月瓏璁隔寒竹。便覺玉川照映人，譬如六月失三伏。深雲開軒亦不惡，窗户青紅照林麓。方欣杖履日追隨，漸喜並崖村路熟。平生與山寔神會，戲語嘲詞雜山綠。要當終副此軒名，絕境於君豈宜獨。懸想青燈夜對床，香火淨緣期昔夙。此詩煩寄謫仙看，要使軒渠笑捧腹。
奉陪王少監朝請游南澗宿山寺步月二首  其一 釋德洪 
朝爲北山遊，暮作南澗宿。此生亦何幸，稱心良易足。青燈委昏花，笑語暖幽獨。月出東南峰，升此一輪玉。開扉發清嘯，意行無澗谷。勝韻高摩空，妙語清到骨。親朋萬石門，門吏千鍾祿。如何飯薇蕨，衲子相追逐。明年守北屏，夜直黄金屋。應懷此夕游，夢想亦清淑。定有寄來篇，吳牋煩自錄。
奉陪王少監朝請游南澗宿山寺步月二首  其二 釋德洪 
單衣喜和風，詩眼愛空翠。野亭亦翛然，散坐聊倦倚。坐久忽聞樵，見視一笑喜。那知深林外，曲折見流水。幽光弄紺碧，春色潑秀氣。去爲千頃澤，隄柳相嫵媚。月光方下徹，浮空見頳尾。投礫戲驚之，撲摝沙禽起。歸途望林壑，煙靄隔山寺。便如斜川游，歲月亦相似。
浙竹 釋德洪 
龍孫初長浙江曲，疏影蕭蕭濯寒玉。平生知愛足風流，只有山陰王子猷。而今流落蒼崖頂，暗換年光鄉路永。冰敲雪壓未應衰，鸞鳳不棲空故枝。堅幹猶堪製長笛，最合宫商勝金石。爲君吹動鏡湖秋，驚起雙龍翼小舟。
觀山茶過回龍寺示邦基 釋德洪 
北窗賞新晴，睡美正清熟。竹雞斷幽夢，朦朧不能續。卧聞故人家，山茶已出屋。欣然一命駕，妍暖快僮僕。千朵鶴頂紅，染此一叢綠。坐客例能詩，秀句抵金玉。攜過回龍寺，掃壁爲君錄。逸筆作波險，欹斜不可讀。坐驚殷床鐘，暮色眩雙目。入關更清興，市井亂燈燭。人生分萬途，稱心良易足。時平且行樂，餘賓非所欲。
次韻葉集之同秀實敦素道夫游北山會周氏書房 釋德洪 
王郎本豪放，富貴纏縛之。頗復厭絲竹，來聽松風悲。葉侯須似棘，談兵輒紛披。恃此文武膽，英氣吐北西。正直威鬼神，動欲焚滛祠。道夫憂國心，造次常念兹。事功未入手，憤酒誰共釃。正恐追老范，一吐胸中奇。秀實氣剛大，歸宿未易期。新詩弄清婉，霜曉臨湘湄。鍾山冠世境，登賞乃所宜。林間見隱者，面有無求姿。不必問賢否，但讀諸公詩。我無支遁才，敢逐王謝爲。推擠幸不死，豈非憐其癡。一昨閲詩戰，望見仆旌麾。今能犯矢石，居久氣自移。
洪玉父赴官潁川會余金陵 釋德洪  西湖
迂疏世不要，冷落眠山寺。空山斷往還，落花自流水。平生所懷人，那料千里至。懽極看屋梁，通夕不成寐。曉從城郭來，山亦爲余喜。登門見眉須，已覺增爽氣。洪徐皆人龍，論議例英偉。君於二老間，妙語發温粹。胡爲下僚中，混此萬乘器。攝衣願從君，舉步懼推鄙。安知出愛忘，劇談略勢位。便欲攜與東，載我以船尾。予生分奇蹇，事事得敗意。獨於天下豪，未識已神契。天公亦見憐，以此厚我耳。西湖今古勝，前輩風流地。風月久乾沒，畫舫誰料理。行當入君手，想見飽風味。不得陪清游，起坐終夜喟。定有湖上詩，無辭遠相寄。
珪粹中與超然游舊超然數言其俊雅除夕見於西興喜而贈之 釋德洪 
蜀客快劇談，風味出譏誚。衆中聞巴音，必往就一笑。道人西蜀來，風度又高妙。吾家長頭郎，高蹈萬物表。平生少推可，說子不知了。吾初意魁梧，一見殊短小。篝燈款夜語，每毎犯吾料。貌和華林風，氣爽霜天曉。坐令岑寂中，絕塵追騕褭。君看顯與訥，出蜀亦同調。竟如衆星月，聲光潑雲嶠。子亦當加鞭，歲月一過鳥。
陳瑩中自合浦遷郴州時余同粹中寓百丈粹中請迓之以病不果粹中獨行作此送之 釋德洪 
我懷希夷老，如啞無處訴。忽聞得生還，失聲喜能語。想見如鏡中，仙風拂眉宇。欲問華嚴宗，忽覺隔吳楚。攝衣出從之，久疾恐頓仆。佳哉蜀道人，精爽馳揵武。殷勤願偕行，得書即徑去。我生百無求，青山滿門户。公卿一□□，掉頭不回顧。斯人獨難忘，自不知其故。夙昔當問佛，□□亦法侣。達書理故事，已辦住山斧。太虚吾斧柄，能□□收取。
同敦素沈宗師登鍾山酌一人泉 釋德洪 
鍾山對吾户，春曉開煙鬟。白雲峰頂泉，紺碧生微瀾。經年未一酌，對客愧在顔。兩翁亦超放，瘦策容躋攀。大千寄一瞬，境靜情亦閑。是時天慘憺，佳處多遺刪。立談共嘲謔，豪氣破天慳。臨川冰玉清，風流繼東山。兹游適所願，但恨無弓彎。東陽邱壑姿，癡絕膽亦頑。孤坐巉絕處，掉頭不肯還。天風吹笑語，響落千巖間。歸來數清境，但覺毛骨寒。從君乞秀句，端爲刻斕斑。
敦素坐誦公衮烏臼樹絕句嘆愛不已其詩云三年逐客弄湘流華氣遮欄兩鬢秋秪有荒寒江上樹尚成詩句聚眉頭成此寄之 釋德洪 
我不識公衮，時時見醉墨。愛其吐詞氣，人品極英特。君看句中眼，秀却天下白。前輩風流盡，尚復餘此客。世議隘不容，道山歸未得。三年謫湘楚，妙語敵山色。歸來大江南，聲價長籍籍。我亦不覊人，夢境聊戲劇。要當徑尋君，已辦登山屐。想見一秃翁，攫攘吾輩側。
提舉范公開軒面鍾山名曰寸碧索詩 釋德洪 
湖山煙翠層，千葉青蓮拆。公家蓮菂間，如眼不自覿。一登功名途，富貴兩追迫。開軒延爽氣，拄笏望秀色。鍾山盤萬丈，雲破見尾脊。殷勤度邑屋，分此一寸碧。升空带青小，撐漢螺髻出。我亦個中人，登覽增眼力。知公寓逸想，喧不礙岑寂。給札令賦詩，相顧愕坐客。愧無暮雲詞，涴公雪色壁。
次韻彦由見贈 釋德洪 
華亭富文物，最後機與雲。妙年翰墨場，唾手立奇勳。萬物鼻一堊，馳掃數揮斤。道人出塵者，一見過所聞。置之緇衣林，玉石宛自分。能將霅溪晝，解追青龍氲。超然勁高節，冰雪看此君。故應知見熟，玉骨久受熏。天眼視浮俗，爭奈空煎焚。我尋住山侣，識子吳江濆。人生各有適，未易分黠嚚。風物亦自私，草木俱忻忻。何當斷岸塢，賡歌蒼石垠。我詩無傑句，愧子才逸羣。此篇頗尚有，句意雅而文。把玩值清月，林影白紛紛。高懷亦自放，豈以我輩云。君看功名事，真如過耳蚊。行將挂社籍，蓮沼開奇芬。勞君讀此詩，正如蕕與薫。
與嘉父兄弟别於臨川復會毗陵 釋德洪 
君家兄弟萬人傑，何止才容誇兩絕。憶昨江南山盡頭，西津渡口曾相别。君時慘然縗制中，行將扶護歸吳越。我亦買舟還故山，社燕秋鴻那忍說。客中不覺舟壑走，邇來飄忽經歲月。毗陵那料又相逢，喜君美髯冰玉頰。竹軒堆髻話臨川，清論無窮如鋸屑。意消已覺在秋鄉，坐令五月失炎熱。歸來喜甚不成寐，起步空庭聽風葉。念君姓名懸睿想，吳江未可停舟楫。欲看騕褭付王良，相鼎煩君爲調燮。平生無求任所見，往往撩人面紅冽。恃君猶作故人看，此詩聊當名紙謁。
法雲同王敦素看東坡枯木 釋德洪 
此翁胸次足江山，萬象難逃筆端妙。君看壁間耐凍枝，煙雨楂芽出談笑。想當郤立盤礴時，醉魂但覺千嵒曉。恨翁樹間不畫我，擁衲扶筇送飛鳥。併作玄沙息影圖，禪齋長伴爐煙裊。王郎自是玉堂人，風流合受鶯花繞。何爲愛此枯瘦枿，嗜好果超凡子料。爲君援筆賦新詩，詩成一笑塵寰小。
送訥上人游西湖 釋德洪  西湖
西湖招提三百六，佳氣如春在眉目。一番雨過吞青空，萬頃無波鴨頭綠。望湖樓閣獨自登，煙霏向背攢寒谷。想見襄陽孟浩然，此中有句不容續。道人生長西山阿，骨清氣明韻拔俗。久居京國壓塵土，一夕歸心俊如鵠。明窗爲君研破硯，落筆轉頭風雨速。龍山深處如定居，就彼結鄰容我卜。
送僧游泗洲 釋德洪 
濁流一千里，快瀉如建瓴。解舟東灣橋，晝夜不得停。忽驚萬頃碧，一舉當眼青。自推舴艋窗，出步楊柳汀。精神覺蕭散，鶴雛生翅翎。僧伽坐閲世，層崖登青冥。生涯亦何有，隨處懸盂瓶。洗心依老宿，湛意終殘經。回頭大梁夢，塵迹俱凋零。余亦厭久客，行趁東揚舲。會宿淮山陽，話此遭熏蒸。看君新句法，霜刀新發硎。
余過山谷時方睡覺且以所夢告余命賦詩因擬長吉作春夢謡 釋德洪 
芭蕉莫寒心欲折，密燭華光清夜白。春風吹夢正扶摇，□高墮落銀蟾穴。青鸞睡穩雲委地，桂葉初齊香不□。千門萬户金碧開，時時忽見如花妾。心清别殿聞□□，覺來殷枕哀怨聲。月廊花影無人問，金鴨香消風□□。
郭祐之太尉試新龍圑索詩 釋德洪 
政和官焙雨前貢，蒼璧密雲盤小鳳。京華誰致建溪春，睿思分賜君恩重。綠楊院落春晝永，碧砌飛花深一寸。門下賓朋還畢集，碾聲驚破南窗夢。高情愛客手自試，春霧脚縈雪花湧。聚觀詩膽已開張，欲啜睡魔先震恐。我有僧中富貴緣，此會風流真法供。定花磁盂何足道，分嘗但欠纖纖捧。七杯清風生兩腋，月脇澄魂誰與共。戲將妙語敵甘寒，詩成一弔盧仝塚。
戒壇院東坡枯木張嘉夫妙墨童子告以僧不在不可見作此示汪履道 釋德洪 
雪裏壁間枯木枝，東坡戲作無聲詩。霅川謫仙亦豪放，酒闌爲吐煙雲詞。閙傳秀色絕今古，正如四月出盆絲。老僧遮護不許見，敲門游客遭慢欺。我來擬看亦乘興，興盡却還君勿嗤。
次韻太學茂千之 釋德洪 
君詩清絕若冰壺，讀之六月失煩暑。我雖好吟無逸才，空有千篇俗於土。料君肺腸飽清秋，馭風騎氣無何游。投毫欲和先噪吻，詩源慳澀勞披搜。吾廬題者徧今古，今古當以君爲優。我今即死且無愧，先生未識真吾羞。
蔡老有志好學識面于京師作此示之 釋德洪  华山
道人西嶽來，氣與秋爭曉。讀書如壁月，罅隙必委照。當從賢俊游，運斤端得妙。儻明句中眼，王良控騕褭。嗟余老漸衰，綠髮亦加少。喜君解妙處，見博而知要。錄余一千篇，正可付一笑。同歸漳水垠，乘月答清嘯。睡起山花開，脱履萬事了。
金陵吳思道居都城面城開軒名曰横翠作此贈之 釋德洪 
醉隱琴無絃，乃得琴中意。詩髯軒無山，而有看山味。青山隨意有，那復問城市。醉眼看雉堞，便覺是横翠。因以名吾軒，坐卧增爽氣。春花解言語，風松中宮徵。我來不能辨，夕陰滿窗几。頗怪靈鷲峰，顛狂復飛至。清嘯呼白猨，愧我非慧理。戲題五字詩，平淡出奇偉。君應意挑戰，詎敢摩其壘。大勝賦子虚，誇詞託亡是。
余將北游留海昏而餘祐禪者自靖安馳來覓詩 釋德洪 
暮煙重山翠，微風壯松悲。吾爲五頂游，税駕脩水湄。阿餘幽國來，細路盤顛危。褁飯夜兼程，杖笠寒相追。入門一調笑，如獲璧與珪。問來何所欲，雅意在詩詞。念余綠髮日，不減子輩癡。是中有何好，迷著不自知。敗煤磨破硯，凍筆時呵之。詩成思掀豁，熟讀忘倦疲。乃知少年病，根蒂老未移。雙林古禪宇，檀越多孝慈。明年東遊還，買山縛茅茨。市蔬近易致，紅飯熟夜炊。得飽即甘寢，萬事付兒嬉。子輩當從我，林麓相追隨。十年何足道，樂死以爲期。
游薦福題淺沙泉 釋德洪 
六月稻田龜兆坼，十日愁霖潦翻室。試來嵒下酌此泉，□寒一泓無減溢。以杯浮之著沙石，戲投鮒魚露尾脊。誰令空階響環珮，卧聽泠然心境寂。詩成窗户濕空翠，便覺西山排闥入。
獄中暴寒凍損呻吟 釋德洪 
由心有癡愛，癡愛乃有業。因業疾病生，痛此百骨節。聲相成呻吟，齒頰空咬齕。側眼看圜扉，以手枕匣褉。觀此心無形，安得有業結。業結如空華，病寧有枝葉。方作是念時，顛倒想即滅。心造古佛様，路入法界轍。稽首甘露味，銷此煩惱熱。
御手委廉訪守貳監勘釗慶裕二十三日復收入禁將入獄憂無人供飯有銀一兩錢六百以付來勝甫勝甫曰此止可辦半月過此如何余默計曰有官飰耳 釋德洪 
出獄未兩月，單身寄孤館。别甑容搭餾，酬以滌椀盞。那知復入獄，親舊無半眼。但餘半月糧，何以供歲晏。摩挲沒柄杓，准擬喫官飯。來生空歛眉，其室亦喟嘆。叢林明白老，寰宇洪覺範。所至神物護，爾輩見不慣。我說此偈已，萬象俱稱贊。
與黄六雷三 釋德洪 
我覓應傭者，忽得黄與雷。結束頗精悍，拱喏駭吾儕。從余今幾日，臨事見肺懷。立身守中直，勿自無疑猜。爲奴不欺主，乃是廊廟材。何必弄筆語，然後爲賢哉。紛紛貴與賤，百年同一抔。弛擔坐亦汝，萬事付浮埃。
超然攜泉侍者來建康獄慰余甚喜作此 釋德洪 
堂堂福德相，凛凛龍泉威。天神護戒足，山鳥曾巢衣。彌天並輿載，清涼七帝師。其徒今日榮，渠心終笑之。一鉢游人間，不言行四時。胡爲肯至此，驚定心愈疑。乃知明月淨，曾不憎污池。異哉月旁星，隨逐相因依。羣囚手加額，雀息瞻梵儀。吾亦失沉痾，一笑歡解頤。
次韻雲居詮上人有感 釋德洪 
招謗坐多談，近稍遵寡語。仰嗟濁惡世，友道終愧古。君獨淡無營，誦經如穀布。見人作白眼，此意吾亦與。十年雲水間，所至每同處。舊游雖陳迹，歷歷尚可數。更期秋風高，結伴湘山去。我生無寸長，百事仍莽鹵。不知獨何修，得與君輩伍。無乃造物者，不殺念癡魯。雲居無所爲，粥飯聽鐘鼓。不材獲飽暖，此德荷佛祖。詩成自誇笑，聞者亦驚顧。已決寡語隄，事過乃知誤。畢卓卧甕邊，謝琨挑鄰女。見之獨傲然，真情人不怒。君能識此意，吾語亦可恕。
大圓庵主以九祖畫像遺作此謝之 釋德洪 
大圓庵中亦何有，但有草座枯藤枝。朝來壁間亦圖畫，何從貌此寧馨兒。髮光抹漆膚琢玉，坐睡俛然方拄頤。當時兩脚不肯舉，今雖有口如當時。知誰逸想寓此意，必也高人非畫師。我遭俗瞋坐多語，坐客厭處終不疑。興來曳杖出門去，路窮回反無澗谿。見之心怍有愧色，君以贈我聊鍼之。亦知褊心當服韋，命車何必先鋒爲。從今靖然痛堅捍，正恐習氣時决隄。細看忽憶孔北海，曾讀曹瞞禁酒詞。
送凝上人 釋德洪 
我生風韻無塵埃，揚清激濁心不回。少年不忍混白黑，出言動輒爲身災。突汀出岸水必拍，喬木穎林風必摧。乃知此世要不免，毁譽於吾何有哉。君今欲脱此等憂，獻君一策真良謀。人言白璧爲石頭，唯唯慎莫分劣優。坐中亦復發一語，衆將環視如仇讐。此策簡截君牢收，飽食熟睡且隨流。泛然四海無不可，人將愛與君同游。
謝李商老伯仲見過 釋德洪 
破屋如馬廐，楚囚亦王尼。名士連璧來，下馬氣吐霓。論高玉屑鋸，意妙雞駭犀。君看八尺姿，一尾抹萬蹄。弟昆清淨妍，俱當籍金閨。胡爲披白帢，作隊趨塵泥。漏風駝止卧，跨海鶻方棲。何時對陛下，道與稷卨齊。功成歸脩水，春風雨一犁。嗟余世不要，所至值澗溪。願從諸郎游，日涉長灌畦。
别潛庵源禪師 釋德洪 
寶公禁鎖尋常事，形如聚墨非實然。濳庵去眼十五白，再見敬仰加拳拳。黄龍今代南陽老，而公不減真耽源。眉須俱荒氣深穩，幻滅都盡光渾圓。公登八十我纔半，道義乃爾相忘年。西山無時渡漳水，洞壑儼在眉目前。祝公勿學亮座主，興來徑往呼不旋。
宿宣妙寺 釋德洪 
衝虎困頓歸，投枕眠爛熳。夜晴霜月苦，睡美不知旦。日高披曉綠，萬事付衰懶。百年炊黍久，强半得憂患。起臨清淺流，白髮不可揀。此生終一壑，形勝已入眼。明年定來歸，茅屋並崖瞰。掩門無營爲，一味工寢飯。
次韻 釋德洪 
我昔度瘴海，夜浪光熳熳。經旬困掀簸，飲食借日旦。動輙值牆壁，更覺歸心懶。平生百念灰，但有身爲患。卧看生與死，兩者無可揀。那知故園山，秀色長在眼。愛此□洌崖，中有山房瞰。會當持老齒，嚼此無沙飯。
三月喜超然至次前韻 釋德洪 
楊柳風蕭蕭，芙蕖晴熳熳。水閣試新涼，披衣快清旦。幽居非養高，一榻聊醫懶。嘿觀四大空，吾復有何患。上人超詣姿，叢林得精揀。勿嫌白兆村，真是人天眼。穿雲得得來，其他空非瞰。遂爲信宿留，與子同朝飯。
謝忠子出山 釋德洪 
道人棄家年最少，毛骨稽山冰雪妙。爲余遠出仙廬峰，雲晴水寒秋自曉。孤風峭世鳳增擊，高誼映人珠自照。嗟余苦遭夢幻纒，龜囚蠶縛何時了。明朝定向舊廬歸，想見盤空雲露小。當期半夜立西風，月中拾取吹來嘯。
示忠上人 釋德洪 
啞羊苾芻紛作隊，口吻遲鈍懶酬對。猛公來自知足天，南山爽氣增十倍。爲公放意談海山，神頎透出形骸外。八月中秋滋露華，千巖尺璧生光彩。正當刻志從爐峰，看子穩騎元氣背。
懷忠子 釋德洪 
昏花委篝燈，夜雨集梧井。空房嚙饑鼠，壞壁咽寒蚓。有生獨多艱，念極淚殷枕。親朋勢宜絕，醜惡諱聞聽。棄遺等苦李，零落如斷梗。忠也新數面，義已到刎頸。願留廣推擠，守護輕軀命。逐臭寧有理，嗜痂亦天性。人情骨肉離，道義燕秦并。相逢百憂中，如熱啜甘冷。氣清秋潑山，韻勝月夕鏡。何時一丘壑，攜子脱塵境。風林作清歗，追步千峰頂。
次韻彭子長劉園見花 釋德洪 
我昔海山度寒食，雖有花看非故園。今年寒食花又見，已在故園疑夢魂。虚弦喪氣念前痛，瘴面敢辭增唾痕。此生流落坐曠達，晚悔坦率加辛勤。覺城老子天乞我，人品秀拔高摩雲。定應分身在絳闕，想見珮璫裙褶纁。君看翰墨吐秀句，綠楊春重含朝暾。袖中功名未暇探，且復行樂追幽欣。陋邦忽見洛陽面，爲誰扶頭清露翻。殘春風日太醇釅，發粧初罷爭迎門。豐肌忍調獺髓醫，笑渦尚初紅朝温。謫仙點筆風雨疾，少陵眼寒煙霧昏。公獨寓之一戲耳，寧用解語方佐尊。夜深秉燭花不睡，飲到落月窺金盆。情鍾耳熱意一折，賦詩遶紙風雷奔。詩成我讀輒起舞，自忘首禿衣紲袢。泠然馭風欲仙去，引手便覺天可捫。歸來僵卧數屋角，萬象困頓天不言。
石門中秋同超然鑒忠清三子翫月 釋德洪 
三年竄南荒，兩過中秋夕。月不棄覊囚，高義照罅隙。凛如寢雪霜，但覺炎瘴失。夢清不敢歸，鯨浪濺天白。中原一轉首，心折數弟嫉。遙知亦念我，看至玉輪側。有生窮至此，甘作死生隔。今年又中秋，氣味如夙昔。筠溪遶茅蘆，波影登几席。危磴通石門，高眺屢顧陟。空山夜氣升，草木正蓊鬰。超然凛清癯，可即不可及。華紛落無餘，但見霜露實。三子新間舊，學問川增益。駿氣不受覊，奔颿初伏櫪。人生一大夢，聚散兩戲劇。境豈妍鄙哉，而心自南北。忽驚西樓高，含光下注射。林葉動流水，楯瓦粲佳色。翩然步脩徑，杖履草露濕。地坐閴無人，但聞蟲唧唧。清境難抱石，秀句爲收拾。明年當復和，勝踐要綴續。晴陰萬里同，世路致欣戚。付與市朝人，舉酒相歎息。月雖默不言，涇渭視喧寂。
見蔡儒效 釋德洪 
一昨海外歸，盡見故山侣。夫子獨未見，夢想識風度。今日復何日，乃獲抵掌語。猶疑是夢中，驚定無所覩。欣然誦新句，句法雜今古。初如涉微波，沙石俯可數。忽驚鋒刃攢，凛然爲毛竪。可讀不可識，森嚴開武庫。百態出俄頃，春破賴綴補。詞高殆天得，那借江山助。人間有此客，而使衣涴土。君看絳闕姿，矯不受控御。大言惷上商，坐此得齟齬。天公聊戲之，一官良蹇寓。天風吹綠鬢，醉眼蓋寰宇。閻浮一漚耳，是身等唾霧。功名付揶揄，富貴我劇具。道山弱水上，凝睇隔煙雨。夜晴覺天多，月好笑起舞。引手挽醉袂，恐騎紫雲去。
余自太原還匡山道中逢澤上人與至海昏山店有作 釋德洪  庐山
凶衰不祥憂患變，卧念余生真自厭。向時衣裓識天香，朅來唾痕餘瘴面。故人訶譏豈忍聞，新交推擠不容喘。子獨心翔異衆人，追逐南來不辭遠。重逢難取夢中物，一懽且喜身俱健。忽憶南荒海外時，敢料北山松下見。鶯唇清滑柳困頓，醉人春色初醇釅。莫涼香霧滿村落，軒包到榻眠山店。我已歸休萬事足，但餘老眼遮黄卷。靜時頎紹痛誡我，先須從此焚破硯。念子懷親渡大江，枝葉行復登淮甸。分攜一語有精神，行藏直使珪無玷。
十六夜示超然 釋德洪  庐山
山深久不晴，領略三伏暑。夜涼聞風泉，疑作空階雨。但覺紙窗明，不知山月吐。階除偶獨立，滿庭浩風露。室閒門未掩，時有飛螢度。餘生願俱子，萬壑千巖處。艱難百憂中，長恐此心負。今宵復對榻，樂事遽如許。地偏心亦遠，喜俗憂自去。風光如輞川，窈窕辛夷塢。以短暴弟長，正坐功名悞。何如廬山陰，一水斷世路。持遠兩鏡臨，於中可無覩。此詩若散緩，熟讀有奇趣。便覺陶淵明，彷彿見眉宇。
瑜上人自靈石來求鳴玉軒詩會予斷作語復決隄作一首 釋德洪 
道人去我久，書問且不數。聞余竄南荒，驚悸日枯削。安知跨大海，往返如入郭。譬如人弄潮，覆却甚自若。旁多聚觀者，縮項膽爲落。僻居少過從，閒庭墮鬭雀。手倦失輕紈，扣門誰剝啄。開關忽見之，但覺瘦矍鑠。立談慰良苦，兀坐敘契闊。誰持稻田衣，包此剪翎鶴。遠來殊可念，此意重山嶽。悃愊見無華，語論出稜角。爲余三日留，頗覺解寂寞。忽然欲歸去，破裓不容捉。想見歷千峰，細路如遺索。相尋固自佳，乞詩亦不惡。而余病多語，方以默爲藥。寄聲靈石山，詩當替余作。便覺鳴玉軒，跳波驚夜壑。
余所居寺前有南澗澗下淺池每至其上未嘗不誦柳子厚南澗詩又恨東坡不和乃和示超然 釋德洪 
駮雲漏微日，諸峰猨曉時。飛檐寄木杪，晴瓦暗差差。意行愛倉涼，地坐休頓疲。哀蟬尚泣露，積水欲生漪。瘴痾餘睡色，破裓老垂垂。心事世途悞，風神邱壑宜。高標誰對我，白鳥深自知。重來應邂后，歸去不須期。
追和帛道猷一首 釋德洪 
永懷山陰老，潄流味餘津。幽尋見蘭叢，蒼然出荆榛。便欲即之語，忘其千歲人。歸休正吾志，理順如析薪。夜舂博飯喫，猶勝海南民。
次韻公弱寄胡强仲 釋德洪  衡山
念昔謫海南，路塵吹瘴風。未即棄溝壑，尚在拴索中。親朋半天下，萬里不一逢。髯胡豈有罪，乃肯與我同。情親等昆弟，使令惟西東。時爲解我語，道大自不容。邵陽雨中别，涕淚落無從。我伴有形影，渠歸無僕僮。三年鍛百巧，遂成瘖與聾。今日復何日，嶽寺聞樓鐘。聚觀迎萬指，登睫排千峰。黄泉天復見，白骨肉已重。髯雖未對面，音問已喜通。夫子佐岣嶁，有道如葛洪。筆力扛九鼎，奇語出遽匆。長篇春爭麗，送我歸新豐。且約老南嶽，幅巾追瘦筇。拊手輒大笑，此計隨虚空。山林當付我，君事侯與公。麒麟未易系，健鶻那可籠。
重陽後同鄒天錫登滕王閣 釋德洪  滕王阁
閑中過却重陽節，江城風雨吹黄葉。與君來游亦偶然，聚立西偏讀豐碣。憑欄眼界得天多，雨脚明邊飛鳥滅。西山向人亦傾倒，犯雲爭來獻層疉。未歸負負無可言，相視心知慚在頰。會當却立雲生處，縱望晴江生雉堞。尚喜清游不屬人，故作此詩相暖熱。
次韻天錫提舉 釋德洪 
攜僧登芙蓉，想見綠雲徑。天風吹笑語，響落千巖靜。戲爲有聲畫，畫此笑時興。夙習嗟未除，爲君起深定。蜜漬白芽薑，辣在那改性。南歸亦何有，自負蘆圌柄。舊居懸水旁，石室如仄磬。行當洗過惡，佛祖重皈命。念君别時語，皎月破昏暝。蠅頭錄君詩，有懷時一詠。
次韻吳提句重九 釋德洪 
朝來多爽氣，拄笏望西山。看君此標致，合在臺閣間。賴有宗之輩，文字相往還。遥知醉九日，紅潮生玉顔。嗟予抱瘴痾，古寺長閉關。亦復把霜蘂，行嗅賞餘閑。琢詩償清境，索句常苦艱。愛君吐雲詞，端爲破天慳。氣勝起疲墮，語妙鐫老頑。正當作小字，明窗寫斕斑。
勸學次徐師川韻 釋德洪 
掲陽濱瘴海，苦霧搏蠻煙。自古無衣冠，安得禮義傳。韓子見而歎，豈是終棄捐。選士得趙德，講學與周旋。遂爲鄉里榮，士慕舊而先。却後三十載，才者森排肩。東甌贅華夏，西漢爲邊沿。民俗號殷富，亦有佳林泉。黠者事商販，朴者工力田。自隋迄于唐，稍知慕華軒。乃有歐陽生，粹然而出焉。古文有師法，學問知淵源。其後賢者至，雜遝盛中原。至今號多士，富貴爭熏天。江南佳麗地，南昌富山川。幽谷抱歐峰，西山秀氣連。地靈祕奇運，當有命世賢。山輝玉韜石，水媚珠懷淵。君看烏衣裏，俊雅爭清妍。治朝開三舍，精揀無遺篇。幸當勤燈火，無忘臨簡編。會看起白屋，寧遭犯青錢。大當到三事，小當步八磚。趙德歐陽生，豈獨令居前。努力各自勵，請視徐子言。窮耕有惡歲，惰農無豐年。言小可喻大，歲晏宜勉旃。
送文中北還 釋德洪 
瘴海夜成焰，鬼關晝常陰。柵廬餘百家，間見椰子林。居人例推髻，豹狼而衣襟。語言不可讀，冥目以意尋。居然不可解，欲問返如瘖。君持使者節，風彩動雲岑。軒渠笑時語，萬籟轉笙琴。余方卧圜土，跫然欣足音。相逢春脱手，歸意不可擒。便覺暮雨山，掃空煙翠深。袍袴洗羊負，項背逃芒針。乃爾徑去亟，翩翩出籠禽。津渡已撾鼓，高帆摩天心。行矣勿作惡，萬事付醉吟。當會西林下，相對說如今。
次韻彭子長僉判二首  其一 釋德洪 
我窮親舊絕，君來殆天遣。度關一句妙，不撥機自轉。令人意頹然，盎如醉黎衍。新詩麗吳姬，霧鬢風前卷。細看發豪放，川犇驚地喘。才高那可妬，默念耳自反。不禁數餘年，三眠蠶欲繭。思君誰與同，月度微雲淺。
次韻彭子長僉判二首  其二 釋德洪 
悉如羊公鶴，氋氃費推遣。心如旋磨驢，日夜團圞轉。夫子爲譏訶，譬說頗蔓衍。愁心得少休，忽作象鼻卷。出門無所詣，地坐息疲喘。路窮輒一笑，興盡復回反。風光聞布穀，人家初煮繭。倚藤望九峰，層疉分濃淺。
重會大方禪師 釋德洪 
霜顱玉骨眉有稜，孤風照人虔敬增。寒松撼空夜瑟瑟，古井吞秋波不興。天柱峰前額加手，一别十年彈指久。嗟予塵土化征衣，愛君坐中舟壑走。繩床爲拂兩頭塵，響答空巖笑語新。人間何從得此客，解令寒谷夜生春。
大方寺送祖超然見道林方等禪師 釋德洪 
道林一身渾是德，别來遥知頷髭白。尚記山房夜語時，睡笑訶譏盡秋色。黄龍開二甘露門，靈源方等真弟昆。道林真珠撒羅帳，昭默霧豹方埋文。鵝王自應能擇乳，飛黄頷得王良馭。東風吹散嶽山雲，道人明日當歸去。故人若問老垂垂，爲言肘骨露麻衣。赤頭已作齊眉雪，自提風帽海山歸。
義牯 釋德洪 
快山山淺亦有虎，時時妥尾過行路。一豎地坐牧兩牯，以箠捶地不知顧。虎搏豎如鷹搦兔，兩牯來奔虎棄去。回往荷庠挨老樹，牯相喘視同守護。虎竟不能得此豎，豎雖不救牯無負。一村囂傳共鳴鼓，而虎已逃不知處。嗟乎異哉兩大武，高義可與貫高伍。令走仁義名好古，臨事真情乃愧汝。此事可信文公語，爲君落筆敏風雨。
謁嵩禪師塔 釋德洪 
吾道例孔子，譬如掌與拳。展握固有異，要之手則然。晚世苦凌夷，講習失淵源。君看投跡者，紛紛等狂顛。韓子亦儒衣，倔强稱時賢。憑凌作詬語，到死不少悛。後世師韓輩，穴攘猶可憐。走名不自信，逐隊工語言。譁然皇祐間，飛蚊閙喧闐。田衣動成羣，怒癭空自懸。縮頭不敢息，兀坐如蹲猿。堂堂東山公，才大德亦全。齒牙生風雷，筆陣森戈鋋。隱然湖海上，長庚横曉天。作書肆豪猛，揮斤莫敢前。羣兒雖貌敬，臆論已不専。書成謁天子，一日萬口傳。坐令天下士，欲見嗟無緣。功成還山中，笑語答雲煙。我來不及見，山水自明鮮。入門寂無聲，脩竹空滿軒。永懷翛然姿，骨肉聳清堅。僮奴豈知此，住此亦彌年。指余以石塔，草棘北風顛。再拜不忍去，聽此遶澗泉。吁嗟末運中，那復斯人焉。文章亦細事，清苦非所便。但愛公所守，遠相諸祖肩。遲遲哦公詩，落日滿晴川。願攜折脚鐺，結茅西澗邊。歲時邏松檜，來此掃頽磚。
補東坡遺三首題武王非聖人論後 釋德洪 
青燈照華髮，掩卷成嗟咨。事有世共見，而意復難知。殺父子受封，殆非人所爲。孟津觀兵者，非天尚誰欺。孔子蓋周人，而爲殷宗枝。欲辨則不敢，亟口稱夷齊。使彼果聖乎，古今無異詞。則其罪武王，明甚無可疑。呶呶與世辨，泛濫驚羣兒。惜不經柳子，爲一剖擊之。知誰千載下，擊節讀吾詩。
食菜羮示何道士 釋德洪 
窮冬海道絕，瘴雨晴墟里。何以知歲豐，未卯炊煙起。先生清夢回，科髻方隱几。獠奴拾墮薪，發爨羮藷米。飽霜闊葉菘，近水繁花薺。都盧深注湯，米爛菜自美。椎門醉道士，一笑欲染指。誡勿加酸鹹，云恐壞至味。分嘗果超絕，玉糝那可比。鮮肥增惡欲，腥膻耗道氣。畢生啜此羮，自可老儋耳。錄以寄徐聞，阿同應笑喜。
己卯歲除夜大醉 釋德洪 
昔聞安期生，以術干項羽。羽無人君量，佯狂輒遁去。又聞魯仲連，舌有濟世具。人君欲祿之，高視笑不語。吁古列僊人，萬事不干慮。乃肯入世紛，豈非以民故。翩翩遙增擊，悠然知事悞。道合人所難，一律無今古。我生飽憂患，晚有二子慕。骯髒刺世眼，甚宜著閑處。一篇引一杯，舉杯揖黎母。
次韻李太白 釋德洪 
我讀謫仙詩，句卒意不盡。層峰俯絕壑，可望不可進。忽如登旋雲，便覺星斗近。濁醪世間義，糟粕真典墳。先生瓊液口，不飲嫌其村。只今牛渚春，盎盎餘醉魂。昔醉過汗漫，懷袖揣崑崙。爾來頽檐下，負日虱自捫。
次韻蘇東坡 釋德洪 
先生謫儋耳，一葉航渺茫。褊心隘世議，怒罵成文章。昆蟲伏孔垤，仰看青鸞翔。世欲覊縻之，凡慮不自量。瓊山遶珠淵，寶光夜煌煌。我曾至其舍，月出波心房。追惟對遺編，燈火夜初涼。麗詞有逸韻，文君方小妝。便覺胸次間，八窗玲瓏光。似聞青冥上，幢節鳴珮璫。先生應過我，衣袖識天香。
餽歲次東坡韻寄思禹兄 釋德洪 
我來客湘江，獨泛無人佐。封疆接南越，都會列百貨。方嗟歲除矣，仍喜此月大。思歸姑置之，且枕曲肱卧。餽問亦未能，起看燈照座。念貧米無舂，笑富粉轉磨。二者分劣優，等是一年過。唯有東坡翁，作詩今續和。
守歲 釋德洪 
除夕自不寐，守歲世事杯。念此歲月往，嗟哉難蔽遮。舊歲幸無疾，新歲知如何。此夕且相守，拊掌一笑譁。靜聞閙市中，夜鼓不停撾。弟兄醉酩酊，冠巾墮欹斜。我居巖壑中，不覺日蹉跎。和詩無好句，其敢對人誇。
别歲 釋德洪 
新歲壓已至，舊歲去不遲。我尚留不住，石火那能追。不知歲所在，鳬雛喧水涯。父老相邀迓，年年知此時。梅花只落盡，又見春水肥。我本無欣喜，何嘗有戚悲。想見君飲酣，一舉時一辭。春容尚能老，此身那不衰。
仙廬同巽中阿祐忠禪山行 釋德洪 
好山不知源，勝處藏疉嶂。興來理清游，意適爭勇往。事異傾同識，顧語山答響。野泉行淺沙，脱屨屢植杖。相羊木陰下，喘坐清相向。阿祐華林風，媚秀得妍狀。忠禪等鵠清，精神照冰段。住山異比丘，韻出羲皇上。風度太清癯，吐語極豪放。撥置形骸外，卸裓藉草莽。獨余衰退姿，面色餘煙瘴。勝踐偶獲陪，兹樂非夙望。一笑粲妍鄙，散坐推少長。媿無斜川詩，苦語出牽强。讀之輒自嗟，幸君一拊掌。
送稀上人還石門 釋德洪 
海昏石門在深谷，排闥千峰如觸鹿。崫然獨秀一峰高，自與千山作眉目。曾學關西一味禪，衆中雜遝多豪賢。如今此老成新塔，但有樓閣如當年。道人今作石門客，須眉尚带芳鮮色。冷齋說我舊遊處，夢魂夜渡脩江碧。朝來秋聲發舟樹，羡君先我山中去。故人問我歸何時，試令哦我送行詩。
寄題彭思禹水明樓 釋德洪 
議郎詩眼發天藏，咄嗟辦樓臨汝水。遥知殘夜笙歌散，月出東南人獨倚。纖雲滅盡光下徹，微波不興天著底。忽驚白晝在軒窗，試數游魚見鱗尾。平生骯髒笑伊優，官冷對人言少味。但余清境得厭飫，天應用此相償耳。我當興發竟相覓，一棹西風健行李。登臨尚能爲君賦，要使江山增勝氣。
復次蔡元中韻 釋德洪 
江樓爲誰構，想見晴瓦碧。夜讀樓中詩，終疑筆五色。氣方吞劉備，和不以口擊。麗如傲梁公，正恐是花魄。君才比西子，果識天下白。我句陋無鹽，筆硯焚欲亟。吾家大馮君，酒酣頗自適。書來誇壯觀，盈紙濺醉墨。初無萬錢念，脱帽見秃筆。時時及少年，追逐寄夙昔。誡勿效寶公，清狂挑鏡尺。
次韻思禹思晦見寄二首  其一 釋德洪 
新詩夜讀寒更盡，兄弟盡容窺所藴。此詩未暇數奇趣，談笑先看押難韻。家在筠溪白石灘，後堂分得玉千竿。遥知華屋青燈夜，想見對牀風雨寒。湘山曉學愁眉淺，思歸憑高意凝遠。貫珠妙語肯寄我，暴富人驚呼北阮。何時促詔紫宸對，草制千言倚馬待。才高合在明光宫，忍令流落江湖外。我漁意不在金鱗，湘浦華亭一樣春。苑頭佐舟未乾沒，問法僧來寂寞濱。古師政與人意合，有問自應忘所答。一波纔動衆波隨，光徧千燈無壞雜。
次韻思禹思晦見寄二首  其二 釋德洪 
多生垢習消磨盡，一念定光空五藴。尚能弄筆戲題詩，如鐘殷牀有餘韻。南臺煙靄隔重灘，城廓遙應認刹竿。湘西六月失三伏，一枕窗風午簟寒。年來懶復嫌山淺，更欲移庵藏僻遠。又思喧寂不相妨，卧念當年三語阮。鏡裏朱顔豈長對，歲月去人寧少待。是身已作夢幻觀，肯復經營此身外。議郎材志堪逆鱗，笑談解生寒谷春。會看爲天作喉舌，願聽高風淮海濱。要知未必與世合，載之詣世世不答。譬如瓶中有澠淄，雖與世混終不雜。
戲廓然 釋德洪 
久不對睿語，便覺牙頰强。獨行谿山間，清鵠失羣伴。温軟聞吳音，攀翻忽東向。試問識睿否，客曰甚無恙。但遭呂吳興，拽手不少放。欲使開笑齒，說法人天上。掉頭掣肘去，不顧西興浪。登舟翻然行，萬衆皆目斷。平生勇於道，氣韻真邁往。安肯逐兒輩，低首投世網。但恐呂望之，追法薛廷望。茶鹽以加之，趁出白雲嶂。要看呵佛祖，瘦拳捉藜杖。
清臣先臣過余於龍安山出羣公詩爲示依天覺韻 釋德洪 
隨軒文字海，異寶羅周遭。忽見張公詩，雪浪翻驚濤。坐令千巖秋，萬壑風怒號。如君閲縉紳，異材雜蓬蒿。我公廊廟姿，王室久勤勞。只今天下望，北斗太山高。驗君平生術，月脇窺秋毫。嗟余人世外，靈臺關鑰牢。行將侶白鷗，浩歌作遠逃。已作華亭叟，月明水一篙。
器之喜談禪縱横迅辯嘗摧衲子叢林苦之有詩見贈次其韻 釋德洪 
彭侯慣法戰，機鋒吸西江。衲子畏面目，望見投矛鏦。叢林真一害，斯人喧此邦。我雖耐矢石，貌抗心已降。霜鐘但摩挲，豈敢施微撞。時來奮棘髯，劇談對閑窗。初見揺心樹，久則摧幔幢。遂使澆薄態，琢磨成敦厖。吾志荷大法，君欲插手扛。從來內外護，劉遠名亦雙。斯道久破碎，百孔而千瘡。要當共補綴，追配能與龐。
春去歌 釋德洪 
杏子生仁桃葉長，西園日脚踰女牆。牆陰嬌語誰家娘，涼涼作隊來採桑。玉纖拾礫抵翠羽，鶯燕笑語殊不忙。吳蠶睡起未成繭，肺腸已作金絲光。歸來遠山堆莫碧，無端野李嬌春色。辛夷花零愁更多，熏骨真香無處覓。
贈雲道 釋德洪 
道人有奇骨，野鶴在雞羣。十年江北南，高蹤等浮雲。朅來□國生，紛埃涴衣裙。西山遶漳水，玉澗連石門。中有唐朝寺，禪誦度朝昏。正當袖手去，坐對柏子焚。君看市朝間，凍螘環磨輪。何當作高笑，視世一虻蚊。
贈少府 釋德洪 
每欲一醉竟未嘗，今朝杯翠如桄榔。須臾耳熱仰天笑，氣吞萬里駒方驤。何從人間有此客，杜門忽見車軒昂。興來對我弄絃索，妙觀隨指追文王。絕學子雲不汲汲，頗許叔度能汪汪。何當萬事付一笑，卧看天雨雲飛翔。
次韻明應仲宗傳送供 釋德洪 
老住江上村，隨分亦迎送。陪堂一鉢飯，不得日日供。唯無清淨福，正坐失脩種。後身老湘龐，測然施心動。妙語俱積香，把玩廢吟諷。才高氣駿特，飛兔不受控。天與洗妬慳，何止愈頭痛。吾聞佛事門，同宗而異用。甘贄打粥鍋，應仲獨送供。
七月十三示阿慈闕闕 釋德洪 
寺已餘十僧，田不登百數。何以常乏食，强半了租賦。今年失布種，正坐無牛具。六月始分秧，江流冒塍路。水退秧陷泥，經月已無雨。枯根拆龜兆，瘦葉壓勃土。鄰家飯早占，我方質袍袴。此生爲口腹，夢幻相煎煮。阿慈佐井臼，事衆耐辛苦。今朝質且盡，父子屹相覷。頹然輒坐睡，欠伸久不語。只箇甘露滅，可質請持去。
予頃還自海外夏均父以襄陽别業見要使居之後六年均父謫祁陽酒官余自長沙往謝之夜語感而作 釋德洪 
一昨游京華，壞裓變塵土。思歸念雲山，夜夢亦成趣。故人驟登庸，時時宿西府。如鳥得所棲，倦適忘飛去。從中奇禍作，失聲驚破釜。三年王海南，放意吐佳句。歸來駭叢林，冠巾呵佛祖。突兀刺世眼，所至遭背數。夫子獨凛然，高誼照寰宇。哀憐欲收拾，奮髯排衆怒。豈惟子義世，獨有孔文舉。此恩無陳鮮，歲月有今古。朅來湘楚遊，坐閲六寒暑。今年中秋夕，水宿青蘋渚。誰持一紙書，剝啄叩蓬户。呼燈得款識，扶牀喜而舞。開書有新詩，喜事遽如許。麗如春湖曉，月映薔薇露。筆力回春工，彷彿失風度。湘江三百里，款段沿江路。嶽色滿征鞍，疾驅那敢顧。朝來真見之，了非夢時遇。堂堂千人英，要是幹國具。龍蛇吁莫測，涔蹄聊蹇寓。道固有晦顯，會看跨雲雨。天下張荆州，四海陳合浦。當時寂寞濱，皆獲陪杖屨。今又從公游，楚山更佳處。詩成倚峿臺，天風吹笑語。
次韻陳倅二首  其一 釋德洪 
夢幻有貴賤，譬如綿與蘆。美惡俱一暖，未易相賢愚。我少懷毛髪，倦禪輒逃儒。投老加冠巾，舞笏師道吾。世事幾時畢，雲山何處無。何爲聚落中，滯留如賈胡。溪聲替說法，聚石爲講徒。拊手笑遠志，甘爲小草乎。
次韻陳倅二首  其二 釋德洪 
霜清已高掲，水清見游魚。橘洲頹晚照，屬玉行烱如。我窮世不要，老並湘江居。君獨念故舊，時時容借書。我亦循陳迹，驅莽如磨驢。詩成輒自省，壁月掛清虚。
余游侯伯壽思儒之間久矣而未識季長昨日見之夜歸作此寄之 釋德洪 
公家兄弟俱秀傑，人言不減河東薛。鳳皇鸑鷟雖見之，聞有鵷雛更超絕。周郎坐中見新作，天葩奇芬衆口愕。君看氣焰遮縉紳，想見精神映臺閣。我窮歲晚猶奔走，小邑那知有邂后。堂堂合置明光宮，簿書堆中不宜有。功名偶然耳是寄，故應隨流坎而止。且置袖中批誥手，下簾絃歌聊爾耳。此詩摹寫見標格，晴湖無風照春色。滄海遺珠果見之，邵陽他日如彭澤。
季長見和甚工復韻答之 釋德洪 
翰墨場中見奇傑，行書半雜歐與薛。此詩押韻如射鵰，應弦而落人驚絕。詞惟達意非有作，公雖不怪傍人愕。嗟余平生事苦吟，吟筆今真爲公閣。渙然成文自湍走，如水與風初邂后。頎然綠髮映華裾，人間此客何從有。我誦此生真一寄，禪林枝穩容棲止。敢將醜惡酬絕倡，狗尾續貂堪笑耳。坡谷淵源有風格，光芒萬丈餘五色。吾聞龍蛇所由生，必也深山并大澤。
季長賞梅使侍兒歌作詩因次韻 釋德洪 
年來槁項皤須髮，世眼憎嫌遭棧絕。君獨照人如冰輪，洗盡宿雲寒皎潔。今日層樓空獨倚，天高衮衮飛鴻滅。掉頭哦此賞梅詩，如對北窗香噴雪。愛君語妙蜕塵埃，道骨自能逃歲月。玉兒豈是解清唱，想見笑中呵手折。嗅看應作小顰嬌，關心不與年時別。一懽紛然雲雨散，落英滿地蛙聲歇。可憐城郭都不知，新詩一出人爭說。和羮他日願如君，長紅裊花歌壽闋。
次韻見贈 釋德洪 
樓鐘尚殷牀，密室僧定後。窗風鳴摵摵，黄落知榆柳。蜘蛛忽胎絲，燈花亦駢秀。人從城郭歸，村落聞夜嗾。讀詩映檐月，兩清俱頓有。斯人太白豪，醉裏詩千首。要宜萬丁带，肘合黄金斗。袖藏批誥手，却作僧扉扣。玉堂未放君，此物君家舊。飽永仍父職，人望亦天授。懸知夜直清，應念山中友。莫以腕脱後，嘲我飯山瘦。
季長出示子蒼詩次其韻蓋子蒼見衡嶽圖而作也 釋德洪 
曉烟幻出千萬峰，個中我曾如懶融。天公亦妬飽清境，戲推墮我塵網中。人生萬□無不有，道士寧知爲老楓。去年雪夜宿絕頂，笑聲響落千巖風。今年千巖在掌握，烟雨又復分西東。磨錢作鏡照千里，必也高人非畫工。季長胸中自邱壑，吐辭便覺春無功。韓侯玩世難共語，精神滿腹仍疏通。酒闌耳熱眩紅碧，醉語撼子崔嵬胸。遙知墮幘笑不答，但見玉頰回渦紅。
子偉約見過已而飲於城東但以詩來次韻 釋德洪 
一杯愁倡低眉峰，不平萬事都消融。嗟余分身處處有，遙知到子談笑中。平生蹤蹟亦可笑，以醜見傳如癭楓。而公才大置閑地，正坐道骨合仙風。頗聞少年類豪俠，臂鷹走馬王城東。爾來閉門看脩竹，藉甚但傳詩句工。懶於能琴嵇叔夜，癡於戀酒王無功。明朝此樂墮渺莽，路隔關河魂夢通。付子後堂以清夜，料理絲竹圍酥胸。曲音少悞即回顧，笑看杯面微波紅。
季長出權生所畫嶽麓雪晴圖 釋德洪 
湘西今日雲生早，嶽麓雪晴看愈好。朱欄青瑣寄木杪，下臨絕壑青松道。知誰沙步泊漁舟，舟中應容寂音老。愛山誰復如君者，一幅湘西和我畫。分身亦欲看京華，要使癡兒驚羽化。
季長盡室來長沙留一月乃還邵陽作是詩送之 釋德洪 
邵陽歸去知幾里，萬頃斜陽渡湘水。一葉扁舟共看山，伯鸞德耀俱風味。山中信宿不忍去，班草松間呼不起。波心月出卧不知，但愛松風吹醉耳。朝來拾得浩蕩春，雪英紅雨紛桃李。大鐘横撞山答響，遥知有寺藏層翠。想見道人出迎客，犀顱戢戢三千指。王事得從方外樂，佳處遲留固其理。何當更和宿山詩，要看雲泉生逸氣。
送季長之上都 釋德洪 
十年不踏黄塵路，老盡歸心餘一縷。因同夜語想京華，歸心百尺游絲舉。前年别我楚山邊，解鞍班草弄雲泉。今年送公古城北，花發水流聞杜鵑。眉間秀色照春晚，青雲故人紛滿眼。門前車馬氣如雲，知誰倒屣迎王粲。行看腕脱供十吏，玉堂風景非人世。萬乘扣扉宮月斜，夢驚呼燭度窗紗。
西湖寺逢子偉 釋德洪  西湖
我行厭風埃，日莫休逆旅。疲坐捫蚤蝨，呼童洗袍袴。起尋古招提，思與幽人晤。忽覺華氣生，乃與周郎遇。笑談傾坐人，我亦爲停麈。袖中出新詩，貫珠穿妙語。麗如花林風，清甚空階雨。坐令覊旅情，掣肘棄余去。太平疆場空，英雄功業悞。如君文武姿，其可著閑處。霸陵舊將軍，月黑射猛虎。夜歸逢醉尉，頗復較勝負。丈夫有用舍，世態度今古。何時紫泥書，夜半搥門户。邊風吹塞塵，千騎紅粧女。横槊賦新詩，唾手取黠虜。麒麟入圖畫，佩劍撚白羽。
和曾逢原試茶連韻 釋德洪 
霜須瘴面豁齒牙，門前小舟嘗自拏。茅茨叢竹依壠畬，君來游時方採茶。傳呼部曲江路賖，迎門顛倒披袈裟。仙風照人虔敬加，秀如春露濕蘭芽。和如東風吹奇葩，馬蹄歸路衝飛花。青松轉壑登龍蛇，路人聚觀不敢譁。詩筒復肯來山家，想見戟門兵衞遮。湘江玉展無纖瑕，但聞江空響釣車。嗟予生計唯摝鰕，安識醉墨翻側麻。喜如小兒抱秋爪，宣和官焙囊絳紗。見之美如癢初爬，愛客自試懽無涯。身世都忘是長沙，院落日長蜂趁衙。園林雨足鳴池蛙，詩成句法規正邪。細窺不容銖兩差，逸羣翰墨爭傳誇。坡谷非子前身耶，沅湘萬古一長嗟。明年夜直趨東華，應有佳句懷煙霞。
次韻曾嘉言試茶 釋德洪 
不嫌滯留湘水涯，時作新詩誇露芽。此篇醉墨翻龍蛇，雷鎚雨雹飛塵沙。開卷疾讀喜欲譁，此郎真是能世家。氣如横槊萬騎遮，妙如琢玉無疵瑕。縉紳傳觀衆口誇，矧余秃鬢纏袈裟。崔嵬胸次書五車，於人豈止一等加。坐令應手開天葩，不因筆端夢生花。何時詞刃誅姦邪，世途嗜好紛萬差。風流掃地吁可嗟，十年去國道路賖。兩手未忍置所拏，賈生豈欲從螾鰕。淵明但愛談桑麻，湘西有舍如藏蛙。年來頗種東陵爪，愛君才宜踐清華。妙年聲譽聞童牙，君看愛客自著茶。紅粧聚觀爛朝霞，撐突萬卷遭搜爬。職宜蓮燭燒窗紗，不宜槐笏趨早衙。未甘終老勤山畬，尚能見子昂霄耶，想見霧窗煙縷斜。
次韻許叔温賦龍學鐵杖歌 釋德洪 
君不見楚竹虚心勁如鐵，上有娥英灑清血。歲寒姿含悽愴情，亂點餘花涴高節。又不見南山紫藤亦清雅，過頭標致宜老者。一簪華髪烏角巾，瘦拳扶之立松下。何如我公蓄神物，鏗然振之露風骨。横拈倒用驚老禪，勁如紫藤節如竹。個是雲門真正脉，不學芭蕉空指月。十方都在此杖頭，視之不見纖毫隔。說禪游戲時卓地，魔外狐禪俱膽碎。仙郎聞是旌陽孫，文章自宜掌帝制。從來詩句人爭說，時出一篇慰衰薾。此篇秀如望秋山，奇峰自獻晴雲滅。朅來酬唱已厭飫，與公傾倒良有素。豈惟但和鐵杖詩，追從已辦登山屨。
復和答之 釋德洪 
君不見功名欲致硯磨鐡，桑公人間駒汗血。五季干戈爭奪中，低摧幾不保臣節。又不見相如賦工合騷雅，九重偶有賞音者。及見但爲上林令，斷國反在淄川下。長笑兩事俱外物，自憐不是封侯骨。獨愛華亭百袖師，小艇横蓑一竿竹。久住湘江諳水脉，掲蓬慣看湘西月。聞道公眠畫戟叢，相尋長恨城闉隔。去年卜居城北地，客心每有悲笳碎。慚愧詩筒走老兵，病眼那容見新制。老來情緒那忍說，夙瘴乘之覺疲薾。此生夢幻姑置之，半掩殘經香篆滅。湘中清境享已飫，湘山多情慰心素。年來更欲學睦州，古寺閉門工織屨。
次韻題顒顒軒 釋德洪 
睡覺飛蚊繞鬢聲，讀書偏愛小窗明。梧陰滿地方隱几，想見捜詩毛骨清。誰教風鑒在人間，眉宇淵然如魯山。指點虚無數歸鴈，摩挲香滑寫琅玕。舊聞五色筆如椽，平生醉裏傲羲軒。登軒不解顒顒意，幽鳥自啼華不言。賈生憂鵩入其居，子美亦遭牛酒污。仙郎兵衞森畫戟，風調特與前人殊。杖屨相從年可忘，不羞蒹葭玉樹旁。青眼特開浮世少，白頭相逢故意長。尚記垂髫秀發時，神彩不異崔宗之。此生流落天一角，敢料長沙再見期。
贈别不愚首座 釋德洪 
道人貂蟬後，骨面遠瞻視。少年憎俗子，竟以須髪毁。形骸已變盡，終不沒豪氣。君看談笑時，時復出奇偉。湘西松下見，班草問行李。問儂歸何許，披須開笑齒。名山皆吾家，況復生如寄。意行吾車馳，身止吾駕税。吾生天地間，大倉一稊米。只今相會面，寧知非寄耳。思歸固偶然，吾詩聊一戲。
題王路分容膝軒 釋德洪 
詩眼愛雲泉，玉骨含富貴。精神畫牒開，怒威亦和氣。材宜侍至尊，廣殿儼劍履。胡爲簷隙間，僅止容膝耳。譬如横海鱣，蛣屈見脊尾。卷而爲一髮，寓此涔蹄水。何當黑月夕，戲逐風霆起。懸知王氏軒，又補湘中記。
次韻游石霜 釋德洪 
霜華舊游秋正深，澗風落日寒蟬吟。歛眸默數曾到處，笑看碧煙浮水沉。朅來大旆爲山至，山綰煙鬟三十二。當時老宿契新豐，坐令衲子如雲萃。眼前無復見此公，歎息叢林掃地空。空餘樓殿出雲雨，塗金澗碧光巖叢。卧聽松風難比擬，個中偈句誰宗旨。賴公摹寫入新詩，公不作詩山媿恥。
次韻登蘇仙絕頂 釋德洪 
平生合腰萬丁带，誰使天涯宿溪瀨。曉驅部曲上香山，路人如堵看飛蓋。桂環卷舌嘯雲煙，右轄風流是謫仙。輞川草樹入畫圖，此風頽落今追還。散髪巖阿聊一快，世議從來嗟迫隘。爲君戲語敵山光，棘句鈎章窮嶮怪。詩成便覺王公輕，整頓道山歸去情。子廉未必山林見，市人中有安期生。
次韻謁子美祠堂 釋德洪 
心許房次律，神交郭元振。人品如奇峰，横秋聳孤峻。筆陣工斫伐，忠義見詞刃。仕如上瀨船，饒力挽不藎。酒狂誇嚴武，登高叫虞舜。大愛淮南王，甘作天厨擯。死猶遭謗誣，謂坐酒肉饉。荒祠叢篠間，下瞰湘流浚。夫子縳富貴，高韻洗驕吝。詩清如玉珮，中節含温潤。並轡揖此老，讓驅不肯進。嗟予固瞠若，却立那敢瞬。
次韻雪中過武岡 釋德洪 
今年湘山三尺雪，大松夜倒蒼崖冽。曉驚誰推華藏界，墮我坐前光不滅。駝裘石丞鄣泥馬，壯士甲趨花灑鐵。空齋夜對故人榻，妙語霏霏如鋸屑。窗寒霧暗日生東，恍疑珥筆明光宫。蹁躚欲點朱藍袂，一聲雲斧山玲瓏。明年麥秋歌歲豐，夜香横目祠上穹。太平無象天有道，塞塵蠻雨長濛濛。歸來笑卧北窗下，侍兒簇花閙清夜。老尋清境幾成癖，一觥滿引酬譏罵。應思和月踏層冰，快意暗驚夢猶怕。詩成字字如貫珠，乞與人間不知價。
次韻連鼇亭 釋德洪 
危亭爲誰小，臨此一泓碧。晴天戲投餌，戢戢見尾脊。而以鼇名之，相顧愕坐客。昔人醉魚海，六鼇曾偶得。歸來眉目間，津津有矜色。安知華藏界，持取等戲劇。納之芥子中，不見有迫窄。巨細何足較，未出是非域。夫子忻然笑，請以書屋壁。
同游雲蓋分題得雲字 釋德洪 
公才如天驥，超絕氣逸羣。低摧簿書中，一笑置勿論。我如剪翎鶴，俛啄窮朝昏。生涯無窖子，乞食嘗扣門。但爲口腹累，乖隔如參辰。此夕復何夕，共宿湘山雲。境清藏勝氣，情高發幽欣。天風吹笑語，乞與人間聞。念公翰墨場，少年策奇勳。世味如嚼蠟，喜著磨衲裙。裴公師黄蘗，圓澤友李憕。因法偶相逢，則以法爲親。安知我與子，夙昔非弟昆。吾聞三生石，曾歌舊精魂。他年葛洪陂，相尋定煩君。先當理故事，過山尋老仁。要同夏口村，發甕驚前身。
治中吳傅朋母夫人王逢原之女也傅朋作堂名養志乞詩爲作此 釋德洪 
少節暮年名太重，詔書致之堅不動。當年捧檄良爲親，安知坐中有張奉。茅容避雨依樹叢，旁人夷踞渠獨恭。朝來殺雞本供母，從教牀下拜林宗。兩翁高行今誰繼，吳侯作堂深措置。鏡中勳業姑置之，自廣其心養其志。傳聞絕似廣陵公，從來孟陶風味同。未能侯門煩倒屐，想見窗户開青紅。夫人年高視聽捷，扶持不用如華妾。十分金葉壽千齡，笑看醉紅潮玉頰。
寄彭景醇奉議 釋德洪 
我庵湘山麓，君家湘江尾。共看湘山雲，同飲湘江水。君有負郭田，飽食驕穉世。小兒探井臼，大兒了租税。我獨生事拙，饘粥每不繼。君如李大夫，時時容乞米。永懷湖山堂，風物自閑美。楞嚴初讀罷，篆冷空窗几。微風拾殘紅，幽鳥妨春睡。蒼苔滿門巷，榆柳陰覆砌。杖策亦窺園，悠然望層翠。歲時無營爲，祭奠修家禮。自覺去幼安，正復不遠耳。遙知讀此詩，忻然開笑齒。
宿湘陰村野大雪寄湖山居士 釋德洪 
夢回聞打窗，曉起喜覆瓦。江山驚晝永，秀色玄相借。升鞍風便旋，浩蕩春隨馬。不憂江瘴生，更喜麥連野。湘山宜可老，慶弔同里社。乃爾廢推擠，眷此多賢者。湖山薝蔔林，爲我花連夜。想見老居士，擁衲清入畫。山陰興未盡，玉麈思對把。政恐觸機鋒，怒遭握拳打。遙知和此詩，呵筆意閑暇。妙語鬭清妍，正圍紅粉寫。
景醇見和甚妙時方閲華嚴經復和戲之 釋德洪 
夫子和雪詩，放意如注瓦。手搏華嚴界，笑中已見借。高詞師棗柏，寧暇數班馬。如登妙高峰，如游廣莫野。怪公個中人，亦入此保社。朝來誰扣門，寂音老尊者。扶筇坐山堂，詩眼不知夜。不入人間世，誰將作圖畫。但欠維摩女，玉骨無一把。紛紛散奇英，梨花風雨打。湖山晚多態，應接殆未暇。此詩聊戲公，詩成還自寫。
雪霽謁景醇時方築堤捍水修湖山堂復和前韻 釋德洪 
築堤蓋南堂，雪霰響新瓦。我踏雪泥至，自攜雙不借。愛公有俊氣，句法洗凡馬。清婉繼彭澤，寒陋笑東野。願爲西崦鄰，投名入詩社。餘年吾事濟，過從有公者。何時聞折竹，燈火共清夜。曉堂人未掃，如開輞川畫。平生學牧牛，鼻索嘗自把。而今失所在，寧復事鞭打。吾詩一寄耳，雕琢特未暇。且欣兩俱健，意氣要傾寫。
和景醇從周廷秀乞東坡草蟲 釋德洪 
周髯迂闊亦自笑，安樂饑寒奈嘲誚。東坡墨戲偶得之，保藏更作千金調。自言吾富可埒國，癡病已深那可療。坡初畫此適然耳，髯以夸人無乃勦。彭侯滿腹是精神，翰墨行藏兩俱妙。應嗟玩物非尚德，未欲奪攘投火療。乞之如易紫香囊，豈弟高風珠自照。此詩醇釅等佳醖，爲君滿引那辭釂。
題萬富樓 釋德洪 
賢爲萬人英，筆力挽萬牛。寶带腰萬丁，封及萬户侯。彼富一二數，其實富未周。君看清曲江，傑立萬富樓。山川占形勝，佳處横高秋。丈人披白帢，憑欄清兩眸。凛然無求姿，一洗驕氣浮。郿塢癡肉臠，金谷酒色囚。名均謂之富，涇渭實異流。余窮蓄一喙，得飽事事休。貧富若天淵，飽豈有劣優。此詩如橄欖，初嚼欲棄投。終然成可口，味永當見收。
湘西飛來湖 釋德洪 
武林散煙鬟，一峰螺髻孤。煙雲有奇態，華木秋不枯。理公何許來，望見輒軒渠。曰此靈鷲峰，何年來飛乎。個中有白猿，爲子抵掌呼。至今呼猿澗，飛波跳碎珠。朅來楚國南，萬山爭走趨。精廬開横塘，清可照眉須。高人家武林，致此從東吳。那知湘水西，乃有飛來湖。連蕩滿秋色，小艇藏菰蒲。閑來倚危檻，對立鷗烱如。我與湘峰色，俱堪入畫圖。
次韻周達道運句二首  其一 釋德洪 
問人欲買山，便應知官情。詩眼艶秋水，袖手望空青。家蓄不貪寶，寸田常自耕。永懷柴桑歸，悠然見真誠。不甘口腹累，折腰求乳腥。偶題五字句，醉墨半欹傾。麒麟入圖畫，鼎彞書姓名。何如癭瓢中，獨酌郎官清。鳥啼春寂寂，院靜花冥冥。懸知睡足處，衾暖紙窗明。
次韻周達道運句二首  其二 釋德洪 
朱門連大藩，知是故人宅。登門一笑懽，忘其身是客。叢林斷岸西，聚落一水隔。欲知往來數，雞犬亦相識。人情改朝夕，世議苦迫窄。公輩月輪高，不涴濁流色。撥書臥清曉，井汲聞餘滴。職嚴賓謁少，境靜意自適。嗟余眷閭里，邊風馬嘶北。公賢義當親，此外吾何擇。瘴痾蘇晝簟，小寢喧鼻息。夢驚哦公詩，清懽洗岑寂。
大雪寄許彦周宣教法弟 釋德洪 
湘西雪連日，荒寒發明鮮。誰持華藏界，墮我宴坐邊。遙知毘耶老，薝蔔開滿前。想見散華女，笑頰微渦旋。不受禪律縛，尚遭富貴纏。遊戲翰墨中，骨清聳詩肩。白灰紅麒麟，玉液黄金然。醉眼艶秋水，落筆驅雲煙。放意吐秀句，與雪爭清妍。我詩出寒餓，苦語秋蛩煎。定作笑拊掌，望空鬚一掀。
臥病次彦周韻 釋德洪 
臥便午簟袪殘暑，誰令殿閣風鷗語。君來談笑破岑寂，慰此經旬攜手阻。湘山解事不須招，數峰入座爭翔舞。心知清境世不要，勝踐從來數支許。戲將平時說禪口，貶剝諸方呵佛祖。眼高叢林不見人，但許南臺稱法乳。忽驚詞鋒亂斫伐，披靡千人如項羽。詩成相對兩咨嗟，此生俯仰成今古。
次韻朝陰二首  其一 釋德洪 
轆轤曉汲罷，幽響聞餘滴。不知雨毛空，但覺炊煙濕。閑居少過從，屋角寒藤入。夫子獨念我，問訊常絡驛。時來款柴扃，饑飽共休戚。此詩麗如春，妍暖破岑寂。如追薊子訓，可望不可及。
次韻朝陰二首  其二 釋德洪 
稻田翠浪翻，風葉朝露滴。按行阡陌間，歸來袍袴濕。駮雲漏日脚，窗户空翠入。當年走京塵，日莫馳山驛。此生彈指間，強半是悲戚。朅來效支遁，買山老閑寂。君真許詢輩，詩語時見及。
余病脾氣李宜中教余服仙茅乃從彦周乞之彦周袒肩荷臨濟呵余鈍根敗闕病輒服藥是以生死爲二耶得藥作此謝之 釋德洪 
嗟余早衰人，多病良業疾。脾勞禁晚餐，腿重怯下濕。爾來又增添，冷氣攻脇脊。愁坐如蹲猨，呻吟喧四壁。聞世有仙茅，温中等金石。恐能祛吾疾，僥倖延餘息。我家小郎君，道眼窺罅隙。恐余偷心在，指數煩口擊。負負無可言，頹然慚道力。檢蜜念慧遠，誦呪憶羅什。兩翁例一笑，顛倒不足惜。世尊病須乳，侍者遣行乞。達磨五遭毒，知毒乃敢食。佛祖豈貪生，避就唯恐失。二者如不坐，吾罪亦可釋。想見讀此詩，笑中和易色。
彦周見和復答 釋德洪 
既有疾可示，非是都無疾。如春有陽燄，渴鹿想爲濕。以君足疾苦，例我痛腰脊。忍痛而曰空，觸墻爲無壁。此論蓋四座，聞者皆屏息。吾聞有漏軀，有病資藥石。漏盡病乃除，其神則無隙。譬如出鑛金，萬鍛受鎚擊。妙哉迂開老，辯愽見才力。種性能文章，怒罵成詩什。荆山玉抵鵲，而爲路人惜。此詩不辭和，而藥不厭乞。又如夢中人，饑而獲飲食。覺來輒大笑，饑飽兩俱失。以是知法空，妄盡方自釋。解空如佛言，不許離聲色。
彦周以詩見寄次韻 釋德洪 
兩詩護宗旨，萬仞仰峻嶺。攀緣不可及，妙語出鋒穎。鈍根遭譏訶，正坐不勇猛。譬如策疲羸，强以扛九鼎。頑冥雖難化，豈不發深省。坐令跛驢心，奮迅起馳騁。愛君辯縱横，又畏面嚴冷。直諒有如子，敢不加虔詗。尚記笑語時，水軒同煮茗。池閑如鏡空，倒蘸垂楊影。歸來渡湘江，一葉浮萬頃。舟中亦曬藥，欲以駐頽景。君儻終不瞋，藥盡更當請。
送彦周 釋德洪 
虞卿脱魏齊，棄意與俱去。公卿一破甑，掉臂不復顧。蕭何追韓信，棄車遂徒走。貪賢如攫金，不見市人聚。會合意傾寫，掩書想風度。彦周雖綠髪，風味映前古。高論傾座人，能破萬毁譽。獨立傲世波，屹然如砥柱。令人毎見之，不敢發鄙語。推墮吾法中，偃蹇揖佛祖。死生人所怖，玩之於掌股。此生幾離别，此别覺酸楚。夜寒衆峰高，獨看霜月吐。明日解歸舟，西風白蘋浦。君去我獨留，蒼茫煙水暮。
長沙邸舍中承敏覺二上人作記年刻舟之誚以詩贈 釋德洪 
道人天姿心匠妙，漆瞳含秋看飛鳥。氣和不減華林風，韻高勝却霜巖曉。心胸冰壺不隔塵，爭傳落筆如有神。不畫凌煙大羽箭，來寫山林夢幻身。清秀摩雲洞冰雪，更將已素稱三絕。不作能癡顧虎頭，定爲露頂王摩詰。傳神寫照誰與功，吾聞成在阿堵中。擬將萬匹鵝溪絹，爲寫漚中勝義空。
王仲誠舒嘯堂 釋德洪 
隔岸暮山秋翠重，少焉月作冰輪湧。閑披白帢登此堂，絳闕神清氣深穩。齒應銜環舌卷桂，兩鬢西風心一寸。此中不著絲竹耳，但覺清圓林葉動。餘韻夫須百里聞，風露清冥人跨鳳。恐君夜殘亦仙去，棄米叫雲空目送。
贈周廷秀 釋德洪  泰山
周郎南州俊，毛骨特英拔。結髪翰墨場，聲光先逸發。上書論國事，人危泰山壓。居然竄南陬，風埃到鬚髪。平生拙生事，寒饑坐曠達。相逢湘水湄，清甚等苕霅。書近庾西臺，詩如王右轄。解尋磨衲禪，仍領凌波襪。春露試晴窗，舌頰增脱活。澆公剛直胸，捜攪醫國法。氣當宿玉堂，絲絇八磚踏。當分買山錢，放□痛一掐。
次韻吳興宗送弟從潙山空印出家 釋德洪 
身心俱出家，豈復論家世。一念斷攀緣，即入三摩地。珍重大願王，此法端可恃。若能訓此心，是畢丈夫事。君看宏覺師，後身是曇諦。儻欲貯甘露，先將潔令器。自當福人天，豈止能自利。譬如雞出燖，真復生厭離。空印法門傑，淨慈數高弟。初不荷吾法，亦自爲□瑞。汝能傾心事，建此平生志。淨中有浮念，何異目有翳。內外俱一如，乃稱真正士。以此談妙法，要使天華墜。百里半九十，良醫三折臂。果解信此言，不媿甘蔗裔。
張野人求詩 釋德洪 
醉看湘山二十春，杖藜疾趨旋路塵。兒童拍手呼不住，並行磨之不怒瞋。人間禍福本無象，引手按之如有神。草鞵不踏公卿門，術中玉石兩俱焚。不知世上有憎愛，一味但覺山林尊。得錢行沽付一醉，兒啼妻號了不聞。孔仲山爲阿里卒，吳門亦藏梅子真。何年笑跨紫雲去，舉手山頭謝世人。
寄郤子中學句 釋德洪 
剛疏觸時怒，髪之投海山。沛恩出意外，縲囚遂生還。湘西谷量雲，結屋清蘋灣。舉手弄雲水，意適情自閑。大藩英俊地，翰墨相追攀。聚話蘭叢秀，吐氣雌霓彎。我窮世諱見，所至特見刪。但餘遭夫子，時時客扣關。邇來又識公，喜忘雙鬢斑。夷粹韻拔俗，簡重語不煩。人品有如子，合在臺閣間。歸來夢西津，五峰解煙鬟。故人訝歸晚，負負媿在顔。此詩雖夢語，亦足發天慳。乃知憂患烈，不能鐫冥頑。遙想爲一笑，秀句出饑寒。
子中見和復答之 釋德洪 
世味嘗已徧，嚲著匿雲山。爲問何能爾，鳥倦自知還。湘西一千頃，分我楊柳灣。時爲理魚蓑，人眠舟自閑。公真功名人，高韻不可攀。譬如秋無雲，璧月挂一彎。我詩聊寄耳，猥語憑見刪。峻句乃見辱，嶮如履潼關。細看秀爭發，紅英微雨斑。坐令十年心，清涼去煎煩。竹林在何許，延頸佇望間。遙知醉逃暑，玉纖侍丫鬟。得句有奇趣，笑渦印朱顔。引紙欲續和，自歎才澀慳。應當恕不迨，鄉閭念疏頑。把卷味長哦，松風嗽齒寒。
次韻游衡嶽 釋德洪 
結髪功名場，吾豈厭朝市。風埃涴袍袴，樂事嗟無幾。那知望耆闍，舉手弄雲水。山空答清嘯，一洗風埃恥。赤岸横落日，孤煙起墟里。陰晴故多態，風物自閑美。歸來說佳處，尚復喜見齒。爲作鶴腦側，失牀忘而趾。平生嘉遁心，衍挽車輪起。拭涕師懶瓚，多事笑曇始。
次韻游方廣 釋德洪 
萬峰纏煙霏，一線盤空路。丹楹出翔舞，半在生雲處。海人猨臂上，哀湍不堪泝。夫子英特人，自是幹國具。醉耳厭絲竹，來此良有故。臨高賦新詩，妙語發奇趣。便欲抱琴書，亦作東家住。山靈應拊掌，笑公入窘步。自當眠玉堂，蓮燭夜枉顧。偶此愛山爾，戲語亦瓦注。富貴本縛公，雲泉寧可付。置卷發遐想，湘月微雲度。
游白鹿贈大希先 釋德洪 
昔人隱臨湘，解跨白鹿游。公來弔陳迹，但有林壑幽。春風掃夕陰，雌霓飲澗湫。披晴望形勝，衣裾空翠浮。道人高尻揖，自陳語和柔。烏猶爲人好，草亦能忘憂。矧汝家臨川，共飲西津流。欣然爲題詩，清絕如霜秋。詩成又自錄，小字如蠅頭。意重恐難荷，鄉義良已周。遙乘知興耳，興罷夫何求。我和無好語，效顰增嘆羞。
次韻題兀翁瑞筠亭 釋德洪 
大圓鏡空越數量，是中豈容男女相。風橐俱聲未易分，前身後身翻覆掌。種石王生硯出芝，人亡物在何足奇。請看襄母千里至，庭竹駢根生瑞枝。人言親少而子老，異事相傳爭絕倒。心法之妙傳以麤，此理難與俗人道。雲居的孫難共語，辯如建瓴空氣宇。不將雙脚踏城闉，郤侯詩句能寫真。
次韻思忠奉議民瞻知丞唱酬佳句 釋德洪 
兩詩清於玉堂卧，氣如漢軍爭袒左。高軒想見連璧來，輾我門前碧苔破。爲君哦此萬籟簧，楚音變盡餘微些。文章自然真吐鳳，句拙見之那敢和。高材要當萬錢食，小邑折腰坐饑餓。仲弓曾爲太邱令，義方亦作吉陽佐。丈夫功名未入手，行樂莫嫌詩酒涴。
次韻思晦弟雙清軒 釋德洪 
門前無俗駕，籬外有青山。不出已成趣，懶惰心所安。鳴鳩驚午夢，意消風物閑。可憐脩竹林，遮我茅三間。兄毎緣詩來，有時忘巾冠。永愧隔壁呼，束带酬問端。此詩可三復，句挾風霜寒。令人想見之，恨身無羽翰。壽子一杯水，世隘軒獨寛。
會福嚴慈覺大師 釋德洪  庐山
慈覺初見我，背呼仰而應。遂同宿湘上，夜語如建瓴。犀顱氣不讋，虎頷目有稜。精彩類澄觀，突兀掩萬僧。喬嶽占南極，寒翠知幾層。此老家此山，親分漳水燈。寶坊天雨華，午梵盤清冥。欲知法席盛，但看道價增。破夏出山來，乃爾忘規繩。蓋皮爲之灾，公卿慕聲稱。我幸無子累，癡鈍人所憎。平生寢飯外，摩挲一枝藤。少年入三吳，題詩徧西興。歸來舟彭蠡，浪山雪崩騰。匡廬落笑中，萬疊横空青。又嘗游并汾，趼足渡河冰。衝虎上太行，雞鳴見日昇。此樂墮渺莽，坐睡頭鬅鬙。朅來湘西塢，倦鶴整羽翎。只待秋風健，祝融期再登。
慈覺見訪余適渡江歸以寄之 釋德洪 
黄沙横吹意儻恍，江色摸胡迷背向。刺舟開岸風掠耳，日莫歸來說驚浪。旋添榾柮火蒙密，堵立咨嗟羅少長。椀楪鏗然野炊熟，井税未輸夜舂響。少年信脚蹈憂患，幾同蜑叟埋煙瘴。歸來閑散贖辛勤，老住江村無雜想。夢回書几有青燈，雞一再鳴布衾暖。遙想老禪讀此詩，應作掀髯笑拊掌。
次韻蘇通判觀牡丹 釋德洪 
東風背立知誰家，扶頭醉韻中流霞。天涯也識洛陽面，露叢幽蘂生奇葩。兩翁賦詩皆妙語，讀之令人欲仙去。坐間亦著白髪禪，勝游且願追支許。擁毳同看聊自娛，春歸不肯略踟蹰。解空勿憶南泉老，但言如夢不言無。
次韻元不伐知縣見寄 釋德洪 
我讀元侯詩，嶮若過驚浪。忽於旋渦中，濺雪湧千嶂。又如曹征西，唾手縛袁尚。又如花間春，熟視迷背向。何從得此客，要是萬夫望。少年翰墨場，開口取卿相。低摧牛刀中，軒特見雅量。君看風月湖，自是無盡藏。應手物華妙，纖穠見情狀。平生冥捜眼，已照鮑謝上。自當走奇勳，豈止稱師匠。嗟余衰退者，那敢論輩行。正如羊叔子，堅卧答陸抗。詩成急雨來，掃盡層雲障。重慚無傑句，酬君語豪壯。
和元府判遊山句 釋德洪 
舉手弄雲泉，濺衣作跳波。側耳聞遺音，仰看幽鳥過。兩公作妙語，清絕類陰何。氣爽如南山，晴嵐掩峩峩。意快如落瀑，萬仞崩銀河。秀如華林風，嫣然散微和。而余獨朴拙，欲登選佛科。十年類馬駒，鏡謂磚可磨。楓瘤或見取，此事古亦多。噪吻成綺語，寧恤犯尸羅。
送不伐赴天府儀曹 釋德洪 
長沙解嶺海，浩壤冠南楚。豈止風物繁，山水亦清富。然以余觀之，兩者未足數。雖曰大藩地，要以多賢故。元侯汝潁奇，家世工酌古。朅來簿書中，見此廊廟具。三年令小邑，野鶴剪翎羽。側腦望雲漢，奮躍思遠舉。忽聞除書至，當得贊天府。婢僕想京華，一室譁兒女。便覺駝鐸聲，吹帽黄塵路。舉首望絳闕，金碧礙雲雨。富貴來自天，車馬氣成霧。遙知念舊遊，笑與同僚語。
送友人 釋德洪 
幽人獨負三尺琴，自謂羲皇得意深。經年不肯鼓一曲，欲造千里求知音。夕陽渡口西風起，黄葉紛紛墜秋水。送君默默上孤舟，片帆忽舉風波裏。此去吳中風物好，重複江湖我曾到。桂子落時雙澗秋，白猿啼處孤松老。却入苕谿凡幾里，連天震澤無窮已。紅蕖苞拆流水香，紫蓴絲軟鱸魚美。何時興盡見歸舟，古今客路多飄流。孤雲别鶴無蹤跡，空聽蟬聲野渡頭。
聽道人諳公琴 釋德洪 
道人貌癯骨藏年，漆瞳照人方而淵。家住湘山湘水邊，氣清日應嚼芳鮮。羅浮飯石性所在，定林飲澗老更堅。子其徒歟寧果然，抱琴過我亦自賢。玉徽按抑朱絲絃，借絃爲舌傳語言。誰家恩怨餘妬憐，綺窗鶯燕春風顛。顛風盤空攪蒼煙，蕭蕭吹鬢人未眠。清都絳闕斷世緣，骨飛不到夢所傳。秦筝心知是響泉，置之髯鬚一笑掀。蘂珠三疊舞胎仙，坐令遺世如蜕蟬。何年醉騎紫雲去，此琴枵然成棄捐。
儞能禪三鄉俊宿山 釋德洪 
湘西春色無人要，萬頃鏡空飛白鳥。小閣披衣眼力衰，一聲款乃酬清曉。芒鞵閑穿聚落來，此岸綠陰行不了。南臺老未忘鄉井，抵掌清談輒高笑。烹茶煮筍未當勤，放意賦詩語奇峭。此生何處不戲劇，萬事隨緣真道妙。何當借子西齋宿，共看湘月千峰表。
陪張廓然教授遊山分題得山字 釋德洪 
先生如梁鴻，德耀亦愛山。湘西十日留，笑語煙雲間。弄泉石梅塢，喚舟青蘋灣。藉草飲松下，松風當吹彈。二妙生清妍，山花插雲鬟。粲然起爲壽，舞袖相翩翻。先生墮幘醉，頗覺天地寛。醉語忽成詩，爲題蒼壁顔。城郭遙相望，但見千峰寒。
又得先字 釋德洪 
青山隨處有，見之輒欣然。獨於湘上山，欲買歸休田。此邦多君子，故欲吾終焉。先生人品高，白鷗春水前。弟子亦秀發，玉樹相明鮮。頗怪翰墨場，亦著白髪禪。分題得難韻，下筆風雷旋。詩成愕衆口，不復較後先。閑中有此樂，安用食萬錢。紫芝愛陸渾，遂爲好事傳。悠然見眉宇，寧復羡遺編。
送廓然 釋德洪 
長沙古都會，何以冠荆楚。但曰財富强，山水最佳處。那知號大藩，寔以英俊聚。張侯官雖冷，藉甚有名譽。心胸高崔嵬，萬卷相撐拄。君看逸羣姿，矯不受控御。罷官當北歸，一室譁兒女。想見駝鐸聲，桑棗黄塵路。倚馬草十制，膽氣見眉宇。此職誰當之，夫子無媿負。璧門黄金閨，獨宿無晤語。時應夢湘江，醉卧聞柔櫓。
大潙山外侍者求詩 釋德洪 
湘南古叢林，鐘梵百世傳。大圓百丈來，縛屋巖石邊。煥然成寶坊，服用如諸天。經今成幾何，已逾三百年。誰爲中興者，卓哉空印賢。大鐘日夕撞，圓音答山川。衲子自成羣，晝誦而夜禪。道人舊未識，眉目何淵然。乞詩亦不惡，篝燈臨網牋。人生等浮雲，達者無後先。我亦一戲耳，走筆成長篇。
送珠侍者重修真淨塔 釋德洪 
清涼寂滅塔，三世無鮮陳。巋然塵塵中，現此光明身。尚無有祖成，寧當說有壞。憫此情見者，亦驚世議隘。泐潭道人珠，願力無礙限。行看蒼煙叢，一切俱成辦。狐死必首丘，馬嘶必望北。蓋皆不忘本，人豈宜忘德。秋風淨湘楚，萬里浩無垠。嗟予頽然卧，羡子如孤雲。
英大師年二十餘工文作詩勉之 釋德洪 
英公南海來，眉宇靜而淵。少年辭海山，脚力生雲煙。已能弄翰墨，句好自可傳。君看嵩仲靈，□瘦聳清堅。平生護教心，光與星斗懸。化去四十載，凛然長在前。文章一技耳，幾不減市廛。要求出世法，道眼照人天。吾言激後生，君俊無忽焉。千峰開宿雨，蒙頭作深禪。古人亦何遠，何必羡遺編。
崇禪者覓詩歸江南 釋德洪 
去年社燕前，道人江南住。一笑塞鴻來，又在龍安浦。今年寒食後，歸心忽飄絮。不知換秋菊，能復如期否。此生付浮雲，忽散還復聚。要之不可必，恐作人間雨。行藏類隱峰，兩踏石頭路。故山有遺恨，缺典念馬祖。落日頽金盆，蒼茫煙水莫。離情渺難收，摹寫入凝佇。
送悟上人歸溈山禮覲 釋德洪 
亂峰踼卓不容數，寶構翔空盤萬礎。溈源水作青蓮香，攧雷濺雪出煙雨。住山老如大雄虎，暗谷行藏文彩露。說禪不費絲毫力，以空爲印印諸祖。道人乃是小於莵，氣已食牛難共語。悠然蹤跡似孤雲，羡儂先我山中去。會當出鉢螺頂間，見此頎然秀眉宇。
贈珠維那 釋德洪 
湘雲遮世路，閑客此閑行。彌日不忍去，眷此山水清。暖窗欲春色，茗椀雪花輕。道人舊不識，一見意已傾。人主無根蒂，聚散如流萍。聊炷返魂梅，將以熏道情。此詩亦偶爾，夫用四座驚。
瑀上人求詩 釋德洪 
道人江南來，快作臨川語。立談當夕照，鄉閭問安否。坐令十年心，想見西津渡。少年游諸方，迺欲追佛祖。清韻不可摹，髣髴見眉宇。豈止義中龍，當作文中虎。西風健行李，暫會還徑去。我如社後燕，並立理歸羽。□□□□雲，風約聊復住。勿長應深谿，當作人間雨。
送瑫上人往臨平兼戲廓然 釋德洪  西湖
鶻瑫腦骨緊，脚力健生雲。疊數一萬里，捷於臂屈伸。肉佛不譏訶，稱之返云云。坐誦覺範詩，抄錄亦甚勤。羣兒爭欺之，僞雜以佗文。瑫獨頷不語，飯沙俱一吞。湘西雪達旦，萬樹吐奇芬。凍行如鷺鷥，雪泥濺衣裙。解包呵直指，又作饑猨蹲。放意說臨平，想見禪誦羣。坐令冷齋中，忽然變春温。明朝别我去，掣肘徑出門。便覺西湖月，夜坐生夢魂。
臘月十六夜讀閻資欽提舉詩一巨軸 釋德洪 
青燈映窗山月西，讀遍潁皋居士詩。四蹄雷電駿□□，萬丈光芒豪放詞。古錦濯江有餘麗，夜光走盤無價珠。韻高不受富貴縛，眼蓋縉紳說林壑。一語不合□□□，太華摩雲森剔卓。一往歸心如鳥工，十分風味□□□。沉溟山水柳子厚，撥置形骸龐德公。攬轡不當□□□，珥筆合在明光宫。天牀長哦起曳履，旋呵凍筆□□□。寄語公家王坦之，爲編乃翁詩集尾。
次韻游南臺寺 釋德洪 
青原生下一角麟，單丁住山須底物。試垂一□□□□，阿師鈯斧成乾沒。憑欄小立與僧語，浮雲卷盡千峰出。永懷倔强韓退之，南遷正坐譏訶佛。山雲開遮良偶然，自詫精神費詩律。閻侯愛山得雲饒，勝處遲留多記述。慕韓毎毎手加額，見詩未讀壁先拂。此公文不數□□，微詞天姿含宋屈。
次韻讀韓柳文 釋德洪 
潁皋韻秀徹，如春在楊柳。清遊毎見刪，題詩□□□。□篇如用兵，曹瞞破張綉。神遠付一快，奇變愕衆口。□□含至美，醇釅兵厨酒。柳文馬頓塵，驕嘶不忘驟。置□□文中，碔砆雜瓊玖。同時公與侯，富貴可炙手。人驚風雲會，自矜時命偶。一懽難把玩，忽焉成老醜。居然成□□，纍纍增培塿。兩公獨如在，並驅讓先後。文章有耿□，□語置坐右。我老坐詩窮，犇走營升斗。時能吐佳句，英華出枯朽。
次韻新化道中 釋德洪 
形骸寄簪紳，趣味在林麓。楚國富山水，下車已心足。昨聞入層翠，超放等犇鹿。情高如謝安，舉手弄落瀑。恰如紅粧女，弓彎雙屈曲。登高發清嘯，餘響動林木。名山冠東南，佳處數天目。以比衡霍勝，家雞例野鶩。歸來渡湘江，水作鴨頭綠。應懷絳翠山，歸期何日卜。
次韻題貯雲堂 釋德洪 
雲蹤不容挽，乃曰堂可貯。知誰愛嶽色，欲以遮藏故。嶽山冠世境，自昔廬諸祖。道德無鮮陳，世相有今古。君看馬駒兒，乃是僧中虎。
次韻題明白庵 釋德洪 
鼻端有餘地，世議嗟迫窄。君看閻夫子，廣莫以爲宅。去宦游人間，面有無求色。酒闌愛松風，醉眼眩紅碧。俊爽類王濟，端復有馬癖。何當食萬錢，四海蒙惠澤。湘潭紫翠間，松下偶相逆。袖中出新詩，苦語涼肺膈。夜半來牀前，且以慰窮厄。豈真謫仙人，何其似太白。
和宵行 釋德洪 
不眠盥漱罷，和衣肱再曲。村落雞未鳴，部曲炊已足。露行逢遠火，盲龜值浮木。馬上續殘夢，不復較遲速。故鄉夫豈遠，隨分有松竹。自種橘千奴，大勝五斗禄。
次韻題子厚祠堂 釋德洪 
元和八司馬，子厚獨奇偉。謫官無以敵，妙語凌山翠。山以囚自名，谿以愚爲字。醉心谿山間，勝處無不至。至今永州祠，大類羅池祀。生存伍猨鳥，遺像土偶侍。經遊香火罷，感歎追前事。才高出不容，起坐終夜喟。
和茶陵夢覺索燭見懷 釋德洪 
聞絃能賞音，公獨知雅曲。易親復難忘，終期老林麓。公如追風驥，未見所歸宿。嗟余老摧頽，翩如啄苔鵠。遙知雙泉上，頗亦蒔松菊。何時聞夜舂，並齋著茅屋。慧觀友李源，高風當補續。便覺雒秀間，杖履笑追逐。今非茶陵夢，猶欲更秉燭。愛公押難韻，敏若方破竹。
次韻偶題 釋德洪 
鈍拙無人著眼看，一庵睡快如梁端。那知高軒肯過我，終日笑語成盤桓。畏公筆力不可敵，坐令三峽回奔湍。威稜王節照湘楚，誇聲衆口鋒刃攢。此篇意氣更傾寫，句法超絕風格完。許令賡酬亦不免，但恨語带儒生酸。苦嫌絲竹圍醉枕，卧看烟縷凝雕盤。雙泉雲樹時到夢，神武門前思挂冠。朝來清事亦稠疊，野飯蓬窗分小團。人間曲屈多敗意，莫辭時此同幽懽。
寄題雙泉 釋德洪 
閻公立朝時，凛然古遺直。孤忠捍世波，砥柱屹挺特。一旦成千古，埋玉秀山側。至今山中泉，實以配公德。欲知其源深，下漲千頃澤。沙渠走清快，石井湛紺碧。譬如澠與淄，相去無尋尺。日光毎下徹，山影必倒植。倚欄應忻然，遊鱗見尾脊。知誰念純孝，滿掬種白石。粲然生玉英，冥感吁莫測。泉旁有精舍，聞多登覧適。何時同二老，追逐扶瘦策。詩成坐假寐，夢歷秋山赤。想見環珮清，繞除餘響滴。
次韻夏夜 釋德洪 
隱几羣動寂，池塘浮夕光。瓦溝急雨過，熏風滿南堂。飛螢忽點衣，小立聞荷香。東南喜見月，微雲復遮藏。長哦潁皋詩，清語涼肺腸。勁氣終不屈，鏌鋣淬光芒。高懷寰宇間，蠢蠢犇炎涼。斯人古遺直，天質自温良。兹夜發遐想，易親復難忘。歸田無别意，難以枘入方。
和遊谷山 釋德洪 
潁皋擘窠書棐几，玉勒銀鈎照林麓。山堂聚觀雜賢鄙，人人歡然如所欲。獨餘耆年視凝遠，就觀尚如隔羅縠。筠牀瓦枕試新涼，小雨南風正清熟。岸中一笑山答響，我亦爲君聊捧腹。晚晴軒檻亦何有，隔屋茶烟度修竹。呼童索紙賦新詩，詩成字字清如玉。人間何從有此客，滿腹精神真可掬。我慚衰老亦作詩，譬如菌芝生朽木。
和曾倅喜雨之句 釋德洪 
清狂平生笑李赤，詩慕謫仙名烜赫。尤勝曲影傍權門，愛其炎炎手可炙。袁絲若至晁錯逃，熱中未老嗾與嗷。猶勝怒及水中蟹，不合郭索持雙螯。何如一庵聽松雨，潑眼晴窗發茶乳。更無俗子作白眼，但有水沉横碧縷。長愛朱生論不卑，神明不欺寧自欺。買金賞誣豈不美，尚笑世俗今澆漓。玉川作詩曾救月，退之抵掌誇奇絕。公今又賦喜雨詩，詩成肯寄甘露滅。氣吐虹蜺辭吐雲，才大端如梁與棼。麗如宫華蜀錦色，駿却千檣萬馬犇。屈宋宗枝君得髓，江左風流復興起。試手作詩君勿笑，毫忽增之至弓秭。長哦月出湘淹東，翰墨場中久策功。千篇翻水不足道，絕愛風味如醉翁。
次韻過醴陵驛 釋德洪 
解鞍成小寢，部曲營夜炊。此生一寄耳，夢幻相拘縻。風餐雜舍者，水宿依江湄。何時步八塼，壓犀簾幕垂。三湘在圖畫，開屏供卧披。公宜宿玉堂，明甚無可疑。今復聊爾耳，閒作虎頭癡。
次韻 釋德洪 
先生絳闕姿，名字占仙籍。妙年取榮名，翰墨乃其職。而云賦歸歟，戲語吾不逆。醉翁昔仙去，人間暫休息。文字頗横流，士氣久不懌。公實不出後，議論有精識。冰壺含青春，不容一塵隔。吐句如善射，字字皆中的。佳麗增奇峭，欹側多醉墨。高辭敦故舊，讀之氣横臆。閲深似退之，頓挫雜抛擲。如春餙萬物，妙用無罅隙。故人困長哦，其節不容擊。自昔聞公家，諸郎居連璧。道學進未艾，慶澤流無斁。紛華脱髪棄，酌古分陰惜。汎觀得其要，雲升復川益。孝友如機雲，爭攘笑丕植。聞風方對食，不覺起投筴。神交夢成趣，意合氣自激。廬陵在何許，縱望手加額。那知湘江上，握手笑墮幘。妙處無陳鮮，傾蓋如夙昔。歸來看屋梁，喜極心更惕。弟兄定世家，富貴已尋逼。而我世憎嫌，暮景桑榆迫。相從可忘年，頑魯幸勿責。一懽難把玩，轉顧成陳迹。閉門工寢飯，且復適吾適。遙知不吾詫，頗嘗有此客。
次韻游南嶽 釋德洪  衡山
退之倔强遷掲陽，道經衡山愛青蒼。逸羣駿氣不可禦，頓塵初控青絲韁。朝雲偶開豈有意，妙意放浪高稱揚。我生少小善詩律，讀之坐令身世忘。朅來結友本上座，南遊私喜初心償。橘洲看雪已清絕，更櫂野航浮碧湘。忽驚萬峰上雲雨，走棟飛檐雲雨旁。知誰憑欄俯落日，跳丸一笑千嵒光。紫金雞含一粒粟，磨塼作鏡傳遺芳。小庵自披慈忍服，十方普熏知見香。巉巉玉骨撼不應，但誦妙偈聲琅琅。只今般若臺前路，過者拳拳加敬莊。我尋遺迹恍自失，譬如一葦航渺茫。三生爲掃坐禪石，往事令人思建康。紹隆佛種有神足，九旬妙義談汪洋。當年以法施窮乏，無數珠璣曾斗量。而今但有樓觀好，再拜顧瞻空涕滂。我公王事獲勝踐，自謂此樂非尋常。情高賦詩亦感慨，十年出處何明詳。竹軒莫涼暑雨過，風簷把玩情激昂。初如冰輪湧東崦，漻漻雲幕方高張。俄如奇兵出不意，鐵衣雪刃森堂堂。細窺如春在花柳，芳心皺眼開包藏。魂驚豪氣立毛髪，風檣駕浪犇龍驤。韻如玉色映晴晝，清如碧瓦粲曉霜。適如醉鄉識歸路，醇如燒春浮玉觴。意公前身是太白，醉貌宜披雲錦裳。芳津浣匙飯雲子，美液澆齒嘗瓊漿。吾聞高辭殆天得，寧論結髪翰墨場。酸寒鳥迹無足道，坐令藉湜仆且僵。皆言筆端有五色，不然古錦纒肺腸。夜闌掩卷耿不寐，空庭曳履心彷徨。譬如三伏黄塵道，坐令炎燄欣清涼。又如病鶴長側腦，仰看千仞孤鸞翔。嗟余膽大亦欲和，韻險恍疑登太行。何時坐隅乞詩藁，襟量懸知容攫攘。吾恐斯文將斷絕，長哦披髪下大荒。兒曹乃欲犯矢石，洪鐘何異施莛芒。公如珠玉在淵石，榮輝草木皆煌煌。讀其詩律似仙曲，不雜人間笙與簧。我非賞音空嘆息，擬欲學之嗟未遑。遙憐與僧登絕頂，意適暗驚人世忙。詩成氣焰如項籍，叱吒千人誰敢當。自嫌白髪世不要，萬回歌舞聊佯狂。盤珠豈有影迹露，霧豹不欲文彩彰。那知湘上偶邂后，氣岸欣逢許子將。霜鬢須面一破笑，城隅古寺眠閒房。心知貴賤不同調，且復抵掌談江鄉。□□暇日陪杖履，對公豈敢談文章。兹遊正類羊叔子，湛□與山俱不忘。
次韻曾英發兼簡若虚 釋德洪 
大曾秀發如層顛，小曾秋水隨方圓。二豪說詩氣曠逸，而我老坐如蹲猨。弟兄駿氣驥墮地，自憐老欲蠶三眠。一庵收身萬事外，但有壞衲長堆肩。會看連璧登集賢，腰間纍纍金印懸。分緣自是公家事，安知不秉卿相權。平生忠義要活國，濃笑東川無杜鵑。古城野寺□□□，白灰已燼餘凝烟。瘴痾未損方曲臂，靜如鴻鶴就拘攣。清詩寄我忽驚矍，秀對白鷗春水前。長哦曳履□□□，餘韻發越鳴朱絃。坐令萬象受控勒，知君有筆真如椽。細看字字有根蒂，滿掬明珠誰爲穿。詩壇從此不敢詡，受降君已臨中堅。
復次元韻 釋德洪 
君家廬嶽蒼崖顛，睡足茗盌浮輕圜。十年不歸空蕙帳，夜鶴哀怨驚曉猿。朅來湘尾寄城寺，夏簟清涼便晝眠。扣門剥啄誰過我，上騰火色仍鳶肩。軒然辯論雜今古，不覺前席心旌懸。以身狥國愛子布，塞門以土推孫權。□云詩窮少陵老，饑寒正坐拜杜鵑。遙知鈴齋賓謁□，□□紫硯浮松烟。作詩寄我對岑寂，爲散頑麻雙脚攣。弟兄高才當濟世，會看笑揖人主前。嗟余百念已灰冷，倦易歛翼爲虚弦。粥魚齋鼓日課辦，仰屋卧看三條椽。管寧木牀五十載，好事空傳膝處穿。何如歛目十□□，□樹身同金石堅。
贈别若虚 釋德洪  洞庭湖
殘暑霽嚴威，新涼釀歸思。夢驚聞松聲，兩鬢到萬事。中情怯離别，此别仍對子。追惟初識面，寧復訃有此。明朝舟洞庭，驚浪銀山起。醉眼失湘楚，妙語淩淮泗。我如浮水葉，遇坎當自止。行將看荆山，歸老鹿門寺。今不欠無言，但是欠一死。淮山有奇逸，要是天下士。若問寂音老，煩君一舉似。
和陳奉御游梁山 釋德洪 
公詩自雄放，故我甘雌伏。韻高霜月苦，洗盡瘴霧毒。游絲映明窗，小字爲公錄。便覺春爭妍，勝氣增林麓。永懷矍鑠翁，論兵到精熟。子陽井底蛙，提耳論禍福。歸來得真主，簡易心屈服。才高犯衆忌，薏苡致謗讟。梁生付一笑，何必較直曲。山僧亦何知，魚鼓聽齋粥。陳侯金閨彦，論清如屑玉。南游興未已，甚欲乘桴木。湘西獨何幸，旌旆先見辱。松間偶相值，論交一言足。雲山久乾沒，賴此佳句贖。
次韻曾韻句游山 釋德洪 
夫子謫仙隱於儒，仲連太白真其徒。栴檀林間法檀度，翰墨場中行秘書。譬如山川有珪璧，光被草木蒙碔砆。又如羽毛有麟鳳，瑞照百鳥藏鶚鼯。玉堂金馬未入手，公不自嘆旁人吁。猒看朱門森畫戟，暇日聊爲山水娛。下車褰衣卻部曲，縱望林壑情忻愉。朱陵洞口見落石，引手匊雲跳明珠。詩成萬象在掌握，磨琢無玷如瑾瑜。旁觀十吏不駐足，一日萬口傳荆湖。南山道人紛□□，摹寫磬石煩丹朱。歸來盡以錄寄我，意句不盡情有無。爲公長哦立風檻，明月滿軒時卷舒。吾聞駿馬日千里，未遭剪拂隨鹽車。嗟余駑鈍世鄙笑，分甘垂耳同騾驢。世間安得支遁眼，畫作嘶風神駿圖。
次韻游南嶽題石橋 釋德洪  衡山
飛梯上雲雨，猨臂攀層巖。天風吹鬢須，兹行非人間。幽泉不知處，但聞鳴珮環。嶮艱硋清快，洄渦走平寛。□□落萬仞，濺雪驚潺潺。懸崖忽見寺，白晝方掩關。境□□遐想，坐久生清寒。山空寂無人，鳥啼花不言。雲披獻青嶂，風檻爭卷簾。
和游南臺 釋德洪 
筍輿翩追隨，頓撼雜揺兀。蒙騰穿聚落，超放上巉絕。山腰轉巇嶮，部曲失行列。身世逐雲輕，眼力與天闊。撞鐘千指集，樓殿寄林末。同來久倦局，相向懷抱豁。市朝昏利欲，走鹿不忘渇。公獨蜕塵埃，風蟬妙脱骨。盤桓拊孤松，松粉落金屑。誰卷青帝雲，推出銀蟾闕。
和游福嚴 釋德洪 
雲開見樓閣，峰頂知有寺。衆峰讓高寒，蓋是出其類。媧山下僧譚，笑走魔外戲。忽於一毫端，集此大千界。曹溪正脉深，不斷蓋如带。流而至衡霍，百川蓄匯澮。廼知般若臺，自昔分燈地。清游亦不惡，俯仰憶前事。寶構出灰燼，人逝時亦異。永懷韓潮州，夜與千峰對。仙去三百年，音容浮如在。妙語落人間，斷碑卧榛檜。公亦潮州□，□勢翩已似。低摧夙昔心，慘憺經游意。林高句天成，□□鄙組繪。刻之蒼崖陰，與山增勝槩。
次韻游高臺 釋德洪 
蒼杉三十里，不復逢川原。忽然在林杪，萬峰延目觀。長崖有積雪，松聲雜風泉。是時春正深，風威猶折綿。君堇金閨彦，而有清淨緣。和雲掃車轍，引手酌靈源。山空破岑寂，笑語答雲煙。魯僧作鷹顧，驚此佳少年。何以比人品，白鷗春水前。既非山澤儒，亦非地行仙。諧峰□□□，千葉開青蓮。景淨若有得，兹遊良偶然。部曲亦欣□，諠譁下層顛。歸來念清境，依約聞啼猨。
次韻見贈 釋德洪 
已甘老死長松下，賞音乃有如公者。謬當大匠許才能，名器從來豈容假。但欣一笑說江鄉，意氣平生要傾瀉。先生之詩自豪放，寒陋心知鄙東野。此篇粹然有精思，百鍛良金方出冶。汗顔縮手置袖間，對公誰敢言騷雅。自憐華髪住江村，地偏心遠過從寡。茆簷捫虱鳥聲寂，故絮懸鶉成磊苴。右耳已從前月聾，更欲忘言到瘖啞。多生垢習磨未盡，公詩又欲臨窗寫。何當看公醉岸幘，約束萬象閑揮灑。眼寒獨立梁宋郊，一尾追風睇犇馬。讀罷新詩發長歎，春色驚回阿練若。浪秃宣毫和不成，自笑才慳真注瓦。
次韻曾機宜題石橋 釋德洪 
公才受斧斤，鼻端有餘地。一官游人間，窮達置度外。著屐登名山，眺覽吞眼界。倒傾蛟龍室，聊爲翰墨戲。搏取華藏海，几間日相對。石橋亦何有，萬峰作階陛。平生冠世境，勝踐得君輩。壞壁題新詩，一洗俗眼眥。我本箇中人，久負未歸債。我自負名山，名山豈余棄。
和游南臺 釋德洪 
老思垂一足，飯想成沙纕。頓斧盤石上，分燈續螺江。坐令遺蹟地，咄嗟成寶坊。永懷青松下，睡快欣明窗。曾侯有逸韻，詩律挾風霜。重來拜白塔，前身疑姓龐。山僧作巴音，聳肩頎而長。願施筆供養，普熏知見香。吾觀三公子，凛然萬夫望。何當吐佳句，刻石照沅湘。
寶月偶值報慈坐中走筆 釋德洪 
十年塵土中，厥狀浸成俗。坐令眠雲衣，化作征人服。此行欲買舟，尋我舊山谷。識君御水傍，笑齒璨明玉。肅靜鶖子儀，脩拔孝基目。殷勤撫道義，祖道欲傾覆。賴子今妙年，真風跬可續。聞之厚自愧，所趣在幽獨。君言如不欺，是亦含生福。須臾讀君詩，氣韻麗可掬。心胸何玲瓏，多能吾所伏。春流日夜急，歸心難管束。良會故已述，妙談何日復。吳山嘉有餘，爲君置茅屋。頭白早歸來，暮雲無使矚。
和忠子 釋德洪 
牛車注經宗兩角，那問虚舟移夜壑。竹間掃除聞擊聲，戲作伽陀歌獨脚。心波不興類古井，情緣脱盡如遺籜。高笑癡兒倚富貴，危如乳燕方巢幕。已辦山藤待湖月，不把芒鞵穿聚落。安知沙門自有體，全象紛然衆盲摸。要之行藏不屬人，手自安然隨展握。
和堪維那移居 釋德洪 
世路驚風波，山林知歲寒。君看爭奪中，忽覺深渺漫。歸來湘西寺，兀坐依蒲團。摩挲折脚鐺，規以穩處安。湘山亦多態，扶杖時游觀。偶逢林下人，班草一笑懽。霜風水痕落，歲月難遮攔。但覺頷髭白，不復知歲殘。堪公故園舊，義膽見急難。相逢開肺懷，傾倒無餘殫。所居隔聚落，日喜成媻媻。作詩誇我賢，寧知如玉冠。遂分湘山翠，茅簷相對看。往事都莫理，有求真禍端。飯罷口挂壁，□□發長歎。暮寒因有雪，爐暖且檀欒。
送元老住清修 釋德洪  庐山
湘水有廬山，蜀僧有吳韻。無塵而俱清，雪月夜相映。書癡喜借人，香癖出天性。垂涕撥黄獨，糞火曾發哂。三年我東鄰，家顛開小徑。一飯必招呼，嘲之終不愠。明朝趣去我，歲逼青陽近。子已飽叢林，件件無遺恨。贈子湘源春，山窮春不盡。
和杜司錄嶽麓祈雪分韻得嶽字 釋德洪 
歲晚湘水濱，黄塵似河朔。江流涸欲盡，缾罌汲餘濁。閙聞雙旌出，千騎爍山嶽。雪雲卷山去，天宇獻遼邈。嬌鴉集風枝，凍鶴時俛啄。譚兵杜牧之，賦詩果横槊。山雖非故人，識面亦已數。文章固餘事，正爾全三樂。太丘令國器，讜議久揚榷。長吉有美才，嶄然見頭角。君看分韻詩，夭力那容學。嗟余老山林，輩流殊齷齪。寧料寒窘中，見此三卓犖。和詩無傑句，鈍澀費磨琢。窮略似孟郊，必劣追韓偓。
贈鄒處士 釋德洪 
長沙人物秀而雅，爭如絕致名天下。率更之書更古今，鍾王筆蹟遭凌跨。藏真草聖夢英篆，齊己詩篇洞青畫。易生寶覺未暇數，爾來鄒敦最聲價。巨公要人邈已徧，戲畫寂音老尊者。繩牀壞衲氣深穩，霜須瘴面情閑暇。平生剛褊語忤世，定知見此遭譏罵。涼都貴人如玉叢，富貴熏天光照夜。凌烟風姿劍拄頤，妙手當煩爲圖寫。
鄭南壽攜詩見過次韻謝之 釋德洪 
碔砆世既以爲玉，芝蘭那知不爲蕕。人間萬事醉不理，攜被來爲林壑游。雪花成山過驚浪，五展暮天開橘洲。篙師絕叫風掠耳，蕭蕭兩鬢空颼飀。松聲盤空上煙翠，顧陟佳處毎遲留。袖中出詩愕坐客，涔蹄乃爾容吞舟。東坡句法補造化，山谷筆力江倒流。兩翁連聯竟仙去，暮年見子忘百憂。念當明日江南路，幕阜倚天佳氣浮。故人問我今何似，爲道摧頹如慧球。
次韻漕使陳公題萊公祠堂 釋德洪 
萊公少年日，逸氣生雲泉。定策清東宫，天子爲矍然。奇豪不世出，獲一以當千。親征功第一，尚記破虜年。想見和易姿，垂柳春風前。我公嗣前列，剛特才亦全。方持使者節，眉宇秀而淵。高樓獨自登，愛公能補天。高情弔陳迹，妙語吐新篇。如風行水上，渙然成漪漣。乃心在王室，何時朝日邊。正坐霖雨手，豐年自留連。何必羨遺像，公自當濟川。
次韻經蔡道夫書堂 釋德洪 
書堂山崦西，微路經桑柘。婉婉綠陰中，傴僂牽羸馬。須臾將平川，時過幽谿瀉。源深人家稀，落日耕釣罷。過墻傍修竹，深處開茅舍。池塘遠軒窗，秀露風清夜。盃盤燈火裏，笑語茆簷下。白酒瀉新糟，醇釅如壓蔗。酒酣面發赤，箕坐談王霸。排斥出忌諱，怪語令人怕。野僧舊不懽，癡坐相嘲罵。但作鶴腦側，思歡殆無暇。夜闌乞新詩，自愧非作者。張燈掃西壁，把筆强驅駕。萬景毎騷縱，此夕偶相借。遂令諸子懽，一一如圖畫。
吳子薪重慶堂 釋德洪 
吳氏季子世不乏，子孫魁壘特秀發。人言才業任世重，更覺文章有家法。奉親作意構華堂，想見青紅濕窗闥。堂中二老鬭康强，夫婦承顔薦壽觴。朅來兒姪俱登第，舉族請名重慶堂。富貴鼎來推不去，道德照人閭里光。富公玉食由及養，范公諸郎盡卿相。親養子榮兼有德，家聲置公范富上。虚簷風月夜未央，靘莊成輪發清唱。金鴨香清碧縷飄，燈前玉頰醉紅潮。一尊滿勸何所祝，盛事要看追八蕭。
題嶽麓深固軒 釋德洪 
湘西峰頂寺，樓閣藏煙翠。危臺占峰顛，小軒寄幽致。游人常不到，石壁照溪邃。於世復何求，此生眠食耳。翛然亦何有，蒲團空曲几。憑高俯城郭，車馬環磨螘。城郭望諸峰，時見孤雲起。
贈别通慧選姪禪師 釋德洪 
選本住山人，精進激惰懶。規模如乃翁，鐵喙石肝膽。豈特七閩英，蓋亦叢林揀。子少長庚曉，我老碧雲晚。相親出數面，别袂聊一挽。是非一言足，勃窣百事辦。分攜青蘋灣，相對秋滿眼。
中秋夕以月色靜中見泉聲幽處聞爲韻分韻得見字 釋德洪 
夜清成水宿，月出波灔灔。那知是中秋，老眼欲淒眩。此生天地間，飄泊如蓬轉。朅來泊湘瀕，此月凡七見。冰輪上天衢，萬里不知遠。夜深度明河，輪側明河淺。西樓欲吹笛，餘聲落哀怨。魂清到月脇，寒露紛滿面。林光潑流泉，天大微雲卷。阿崇具紙筆，橘亦磨破硯。詩成月華清，幼婦與黄絹。
鄧循道分財贍族湘陰諸老賦詩同作 釋德洪 
卜式與弟貲，如塞無底竇。其愛止弟耳，親舊竟何有。二疏得賜金，盡以散親舊。但可施一時，安能繼其後。然於簡編中，耿光白如晝。鄧侯功名姿，穎脱蓋天授。分財贍族人，約劵規永久。君看純孝心，履狶先履瘦。紛紛窶人子，懸鶉露兩肘。雨雪抱兒女，扣門易升斗。鄧氏豈無貧，炊烟滿蓬牖。安知寒微中，不復生奇秀。陰功雖無形，報應捷於口。此風起頹俗，能使薄者厚。作詩附家傳，想見爲拊手。
贈陳靜之 釋德洪 
仙郎如驚鸞，風格殊秀整。文章體自然，五色麗雲錦。紛紛少年場，英氣横筆陳。家聲盛漢魏，未暇數唐晉。元龍特豪偉，太邱苦剛正。相逢黄卷中，崔嵬山嶽峻。君當世其家，已見逸羣駿。笑談不自覺，滿坐湖海韻。富貴率致身，華裾宜綠鬢。功名偶然耳，何必以身徇。未近翠雲裘，先看班玉筍。
弔性上人真 釋德洪 
漆瞳照人韻拔俗，平生直性如劈竹。世情好惡我不知，是是非非一言足。昔年訪道辭七閩，丹青生此身外身。要將留悦倚門意，此心亦是酬慈親。慈親未老身先逝，夢境悲歡成一戲。展開覿體露全機，偪塞虚空何處避。
宣和七年重陽前四日余自長沙還鹿門過荆渚謁天寧璋禪師留二宿作此 釋德洪 
孤城渺湖天，長隄篆湖水。柳衙行未窮，已過沙頭市。連檣來萬艘，荻叢出千雉。節物近重陽，風日正清美。忽驚樓閣開，寶坊墮平地。璋公十年舊，出迎一笑喜。□夜及相山，歲月入歎喟。兹行歸鹿門，已作終焉計。不辭信宿留，愛子多故意。說禪有家法，翻手了千偈。鐵脊敵魔外，宗風永零替。我留固隨緣，思歸亦偶爾。爲君賦新詩，萬象困朝戲。去留未用較，吾生真一寄。
瞻張丞相畫像贈宫使龍圖 釋德洪 
天下張荆州，乳兒識名譽。醫國陸宣公，護法崔元度。平生風雷舌，咳唾作霖雨。隔闊餘十年，一旦成萬古。羊曇欲作慟，生存華屋處。支遁亦傷心，路偶經姚塢。賴有克家子，春色連眉宇。君看談笑時，亦是榦國具。會看如乃翁，獨立無喜懼。文章有種性，家法致工主。此詩公應聞，想見笑掌拊。
初到鹿門上莊見燈禪師遂同宿愛其體物欲託迹以避世戲作此詩 釋德洪 
上莊俯漢江，古木雜桑柘。槐衙陰廣陌，麥浪漲平野。連雲對囷廪，用谷量牛馬。我來二月破，解鞍綠陰下。縱望烟霏中，領略見楯瓦。耆年骨柴崖，迎客意傾寫。干戈爭奪餘，身在相驚詫。山空啼杜鵑，龕燈自清夜。歛眉問儋州，亟口談江夏。以余遊二公，老大知識寡。暮歸逢醉人，往往遭捶罵。鹿門有餘地，賢矧如君者。爲連修竹林，規以構茅舍。伏舂舊所能，犁鉏當學把。相見水過膝，蓑苙清入畫。
游白馬寺逢安心上人 釋德洪 
繖蓋山前曾卓錫，晉安王初造禪室。水火定成人未知，部曲不前馬辟易。牀邊卧虎如睡犬，王雖及門不敢入。冰雪親瞻道德容，再拜平生願心息。兩泉俱出雌雄龍，玉殻靈龜蛇五色。聦禪笑傲賢王喜，魚龜乃能就掌食。高風乾沒五百年，依舊雲山如夙昔。雨中來遊春已老，忽見江南少年客。坐中偶生鄉井心，想見禪山倚天碧。清境幽閒欣可名，偶然得句因題壁。
雪夜與僧擁罏僧曰聞唐劉叉賦雪車冰柱詩爲退之所賞願聞其詩予曰忘矣僧請續之口占以授 釋德洪 
雪車比毛車，弱水誰欲度。飄然凌空去，中疑載青女。□風爲通衢，走轂不容馭。大勝短轅犢，更煩長柄麈。□□廣寒宫，構基非下土。天公亦薄相，鏤冰以爲柱。傍□□銀牀，誰與揮玉斧。仙妃倚之笑，疑是漆室女。
送賢上人往太平兼簡卓首座 釋德洪 
我昔遊潛山，空翠揷晴煙。至今清夜夢，猶能歷層顛。天柱如玉立，貴氣朝山川。下有童師廬，雜遝皆奇賢。卓途龍山子，靖深波間蓮。近聞亦分座，道眼照人天。道人使吳來，衣裓餘芳鮮。願求奇嶮句，庶使大法傳。一拳無背觸，何處見靈源。
送一上人 釋德洪 
子從大梁來，會我秦淮道。十年三度别，此别吾甘老。學道如牧羊，敗羣者則鞭。一切但仍舊，自然常現前。子初不衣綿，而今便故絮。山舟日夜逃，美貌豈長住。時至不相待，勿恃骨肉間。要當自努力，譬如人上山。
游龍王贈雲老 釋德洪 
正中妙叶百怨門，寶鏡孤風天下聞。緇州道價直乾坤，毛骨真是延公孫。楊廣山頭草木熏，公獨深密護靈根。衲子雷動雲崩奔，暗中明露涇渭分。醉李有叟笑臉温，膽大三世一口吞。枯木能花爲誰春，春光化爲吳山雲。即今住山典刑存，木蛇且無刀斧痕。我游山隈野水濆，松間見之鬢爲掀，留我更宿聽啼猿。人間行役膏火煎，公特見戲非誠言。頽綱已墜引手搴，乃欲奔走鞭短轅。要當努力續烈燄，大興洞上追曹源。
三月二十八日棗柏大士生辰二首  其一 釋德洪 
大千微塵偈，章句妙難求。公爲疏通之，如海決江流。堂堂鬚垂膺，漆點横清秋。十虚圓當念，三世集毛頭。平生說禪口，想見光迸浮。世間眼久滅，法寶空海洲。年年春欲暮，禪室清香留。迷途指南車，戴恩負山邱。願從清涼山，威光作依投。行當方山見，跬步披衣裘。
三月二十八日棗柏大士生辰二首  其二 釋德洪 
思慮不及處，但曰刹那際。不曰刹那際，寧當有三世。於此刹那中，尚不容擬議。安得有死生，一切諸怖畏。苦樂欣厭情，及分心境異。是名顛倒想，不名隨順智。如人游夢中，所歷經千歲。及其夢覺已，不過食頃耳。稽首願悲幢，發此不傳祕。願分無盡燈，酬此四弘誓。
送常上人歸黄龍省侍昭默老 釋德洪 
心花發明照十方，死生窟宅無隱藏。此老唾笑生馨香，法中骨髓僧中王。平生一子傳餘芳，譬如少林有神光。只今孤憤昭默堂，天魔外道走且僵。夢寐想見猶清涼，況子徑歸侍其傍。明日扁舟浮渺茫，我不得俱空歎傷。但餘一句煩寄將，幕阜山前爲舉揚。仰山久不見臨濟，瘦損法身三尺長。
運禪人求偈 釋德洪 
石室如仄磬，春雲如翠被。翛然無事僧，來此時枕臂。無求即無憂，有身還有累。永懷彭尊宿，一席曾遁世。天子不得臣，公卿不敢致。高風不可攀，百世猶興起。運禪佳少年，杖錫成戾止。偶從城郭來，衣裓滿空翠。覓歸如子規，掉頭須去耳。山林與聚落，蜜無中邊味。子心有分别，動息若差異。錄以贈其行，不語開笑齒。
餞枯木成老赴南華之命 釋德洪 
正中妙叶如何會，羅仙隱身露衣带。芙蓉克家桐城孫，海上閒名聞至尊。天書夜到道林宫，大鐘横撞山𤤮瓏。山容光澤鳥聲樂，一番佳氣生巖叢。曹溪寶林甲天下，樓觀翔空盤萬瓦。夢中先已逢祖師，異世曾同香火社。人言骨清辟瘴霧，隘詞一律撩人怒。大陽直裰果有靈，所至自有天龍護。寄語山頭錫杖泉，久枯遽湧寧非天。老師不作奇特想，已脱聖凡情量纏。
送禮禪歸臨川 釋德洪 
已披出世衣，影莫落塵俗。何山無叢林，棲息一枝足。奈何清淨心，甘受熱惱毒。譬如伏櫪馬，心不忘馳逐。又如火鐵丸，氣燄不可觸。禮禪客湘山，山翠在眉目。蓋嘗視此輩，高笑一捧腹。今亦欲還鄉，當戒前車覆。吾聞真實心，不受罪與福。精進緣不懈，此語君勿恧。
送顓街坊 釋德洪 
水西南臺小精廬，名雖是律禪者居。粥魚茶板如指呼，履聲童首鳧鴈趨。分身香積太闊迂，食時至則當持盂。養師反哺如烏雛，荷衆司更如鴈奴。逢人若問明白老，爲言病起加清癯。
寄南昌黄次山 釋德洪 
次山心地平如鏡，照海照毛無少賸。劉公訶之昏霧蒙，張公磨之復清瑩。張劉皆是善知識，大黄甘草各醫病。驚起荷山大字遂，𤤮瓏撞鐘山答應。夜燈午梵賽心願，望歸引領如鶴頸。一朝骨祖在面前，笑不成聲兩目瞪。小兒化去聊折災，婦翁告殂適其命。但得夫妻各身健，回觀閣中夜鳴磬。欲知成佛妙法門，不與人爭是捷徑。
寄題紫府普照寺滿上人桃花軒 釋德洪 
武陵源深並溪入，無數桃花閙春色。水面紅雲欲崩壞，波間爛錦光相射。昔人誤行偶見之，歸來醉眼眩紅碧。秦時雞犬不聞聲，但覺曉窗煙霧白。那知紫府亦仙源，此華萬樹燒晴川。少年苾芻誰教汝，照花作意開幽軒。靈雲說悟被花笑，南泉欺客花不言。何如睡足無一事，倚欄紅雨春風顛。愁來想見故山路，未歸先作山中篇。
宋迪作八境絕妙人謂之無聲句演上人戲余曰道人能作有聲畫乎因爲之各賦一首 平沙落鴈 釋德洪 
湖容秋色磨青銅，夕陽沙白光濛濛。翩翻欲下更嘔軋，十十五五依蘆叢。西興未歸愁欲老，日暮無雲天似掃。一聲風笛忽驚飛，羲之書空作行草。
宋迪作八境絕妙人謂之無聲句演上人戲余曰道人能作有聲畫乎因爲之各賦一首 遠浦歸帆 釋德洪 
東風忽作羊角轉，坐看波面纖羅卷。日脚明邊白島横，江勢吞空客帆遠。倚欄心緒風絲亂，蒼茫初見疑鳧鴈。漸覺危檣隱映來，此時增損憑詩眼。
宋迪作八境絕妙人謂之無聲句演上人戲余曰道人能作有聲畫乎因爲之各賦一首 山市晴嵐 釋德洪 
宿雨初收山氣重，炊煙日影林光動。蠶市漸休人已稀，市橋官柳金絲弄。隔谿誰家花滿畦，滑唇黄鳥春風啼。酒旗漠漠望可見，知在柘岡村路西。
宋迪作八境絕妙人謂之無聲句演上人戲余曰道人能作有聲畫乎因爲之各賦一首 江天暮雪 釋德洪 
潑墨雲濃歸鳥滅，魂清忽作江天雪。一川秀發浩零亂，萬樹無聲寒妥帖。孤舟卧聽打窗扉，起看宵晴月正暉。忽驚盡卷青山去，更覺重攜春色歸。
宋迪作八境絕妙人謂之無聲句演上人戲余曰道人能作有聲畫乎因爲之各賦一首 洞庭秋月 釋德洪  洞庭湖
橘香浦浦青黄出，維舟日暮柴荆側。湧波好月如佳人，矜誇似弄嬋娟色。夜深河漢正無雲，風高掠水白紛紛。五更何處吹畫角，披衣起看低金盆。
宋迪作八境絕妙人謂之無聲句演上人戲余曰道人能作有聲畫乎因爲之各賦一首 瀟湘夜雨 釋德洪 
嶽麓軒窗方在目，雲生忽收圖畫軸。軟風爲作白頭波，倒帆斷岸漁村宿。燈火荻叢營夜炊，波心應作出魚兒。絕憐清境平生事，蓬漏孤吟曉不知。
宋迪作八境絕妙人謂之無聲句演上人戲余曰道人能作有聲畫乎因爲之各賦一首 烟寺晚鐘 釋德洪 
十年車馬黄塵路，歲晚客心紛萬緒。猛省一聲何處鐘，寺在烟村最深處。隔谿脩竹露人家，扁舟欲喚無人渡。紫藤瘦倚背西風，歸僧自入烟蘿去。
宋迪作八境絕妙人謂之無聲句演上人戲余曰道人能作有聲畫乎因爲之各賦一首 漁村落照 釋德洪 
碧葦蕭蕭風淅瀝，村巷沙光潑殘日。隔籬炊黍香浮浮，對門登網銀戢戢。刺舟漸近桃花店，破鼻香來覺醇釅。舉籃就儂博一醉，卧看江山紅綠眩。
汪履道家觀雪鴈圖 釋德洪 
水落陰湖洲渚生，風折敗荷枯葦莖。白沙鑿鑿墨雲重，熟視滿空翻玉英。湖邊兩鴈誰教汝，穩卧自多高世情。惠崇逸想巧圖畫，定應愛汝夢漏清。
穎皋楚山堂秋景兩圖絕妙二首  其一 釋德洪 
一鷗低飛落平湖，一鷗驚顧行烱如。紅衣脱盡蓮蓬綠，翠蓋凋殘荷柄枯。更有數蓬癯已老，無人折之欲傾倒。陌上殘紅空自好，爲誰點綴湖邊草。
穎皋楚山堂秋景兩圖絕妙二首  其二 釋德洪 
溪邊兩鴨自夫婦，生而能言似相語。婦先浮波喜轉顧，夫欲隨之竟先去。水際清蘋各占叢，風撼荷花已退紅。不見清香雲錦段，空餘霜葉伴枯蓬。
和李令祈雪分韻得麓字 釋德洪 
何處軥輈叫雲木，植杖松間逢白足。一牛鳴地兩禪叢，窗户青紅照林麓。江寒雲怒相摹胡，雪意欲作先停蓄。連空推下翻玉英，想見軒渠笑捧腹。
和李班叔戲彩堂 釋德洪 
李侯何以悦其親，戲著彩衣覓梨棗。閑騎竹馬畫堂前，慈顔一笑自忘老。毛義捧檄難忘客，茆容殺雞終得道。愛公純孝配古人，甚欲卜鄰安井竈。
送隆上人歸長沙 釋德洪 
湘中樂哉山水國，道人歸去正秋色。拭目重看雲蓋雲，搓手新嘗橘洲橘。湘西幽居多故人，松下相逢應倚策。開軒萬頃鴨頭青，睡起一聲風月箔。
六月十五日夜大雨夢瑩中 釋德洪 
希夷先生海門住，久不見之想眉宇。夢中相見荔枝村，覺來一枕芭蕉雨。行藏顧影應自笑，世事吞聲不容數。從欲若士爲遠遊，莫作雲中隱身去。
予作海棠詩曰一株柳外墻頭見勝却千叢著雨時寓居百丈春晴上南原縱望萬株浩如海追前詩之失言相隨苾芻請記其事 釋德洪 
□□積雨分陰晦，林光山色生精彩。閑上南原看野棠，一川零亂紅如海。柳外一株何足道，戲語謗花今日悔。道人請我重賦詩，倉卒煩詞爲刪改。
山寺早秋 釋德洪 
千本蒼杉俱合抱，夕陰相映寒蟬噪。殘僧獨歸清入晝，秋色滿庭濃可掃。霜鐘初歇月未生，但覺篝燈一點明。階除環珮走流水，樓閣誦經童子聲。
送僧歸雲巖 釋德洪 
和氣津津出眉宇，平生快活隨緣住。憶昨思山林下來，如今却向城中去。燕子初飛簾幕風，海棠睡重清明雨。重唱龍山諸佛機，紅塵動處雲成縷。
至撫州崇仁縣寄彭思禹奉議兄四首  其一 釋德洪 
去年歲饑民減口，晨無炊煙閒甑缶。面餘菜色短氣中，經營有錢易升斗。抱孫買鋤今歲豐，黄雲𥝧稏村村同。東林鼓聲是誰致，聰明慈惠隴西公。
至撫州崇仁縣寄彭思禹奉議兄四首  其二 釋德洪 
吏姦今古同一律，邇來間見復層出。一邑雀息行鏡中，公則生明無别術。放衙下簾調索絃，來禽青李浴清泉。吾儕呈押日課辦，亦作岸巾相對眠。
至撫州崇仁縣寄彭思禹奉議兄四首  其三 釋德洪 
我年政如牧民術，敗羣者去羊蕃息。向來盗竊如有盟，飛躡垣墻度窗隙。下車夜户民不閉，終夕四鄰無犬吠。一懽醉倒不須歸，以塼支頭路傍睡。
至撫州崇仁縣寄彭思禹奉議兄四首  其四 釋德洪 
爭歌來爲民父母，百里民心始安堵。外臺選才第薦之，何必知賢奪而去。當持馬足卧車轍，報汝百年終有别。蹄涔不著横海鯨，簿書那容萬人傑。
余還自海外至崇仁見思禹以四詩先焉既别又有太原之行已而幸歸石門復次前韻寄之以致山中之信云  其一 釋德洪 
北去憂如會澠口，危甚相如跪瓦缶。南歸喜勝脱鴻門，那卹范增撞玉斗。筠谿野寺鄰新豐，亦與叢林魚鼓同。懸知他日君念我，定作少陵尋贊公。
余還自海外至崇仁見思禹以四詩先焉既别又有太原之行已而幸歸石門復次前韻寄之以致山中之信云  其二 釋德洪 
脱梏寧知縛禪律，但欲閉門長不出。死禍平生九蹈之，痛恨防身苦無術。此言了如意在絃，此心烱如月臨泉。山中樂可驕稚世，一榻暑風清晝眠。
余還自海外至崇仁見思禹以四詩先焉既别又有太原之行已而幸歸石門復次前韻寄之以致山中之信云  其三 釋德洪 
平生心懷濟時術，百未一施空歎息。庭閒晝永僧至門，心回酒醒月窺隙。東方先生語開閉，投骨心知致羣吠。千金珠在九重淵，儻能得之必龍睡。
余還自海外至崇仁見思禹以四詩先焉既别又有太原之行已而幸歸石門復次前韻寄之以致山中之信云  其四 釋德洪 
飄零乳兒失慈母，來歸家山在阿堵。瘴痾烝洗百念空，但有詩情磨未去。虚名實禍車覆轍，道鄉端與人間别。膝穿木榻五十年，君看此翁亦雄傑。
信上人自東林來請海印禪師過余湘上以贈之 釋德洪  庐山
五湖東歸風轉柂，柔櫓聲中飛鳥過。開蓬不信是廬山，忽驚落瀑從空墮。道人箇中三十秋，那知今始載歸舟。白藕池邊月初吐，應對鄰房說舊遊。
忠子移居 釋德洪 
忠子壁觀永皇暇，移居自提雙不借。借車祭竈非我事，可聽夜舂響西舍。人言渠儂大類我，試手作詩便聲價。我詞勿學郊島寒，謫仙筆端能造化。
楞伽端介然見訪余以病未及謝先此寄之 釋德洪  庐山
楞伽劇談喜高笑，一鉢安巢在雲杪。我游廬山二十年，聞名常多識面少。道林過我古南臺，路逢泥軟手提□。臺輿瓦合今果爾，更呼鄰僧相與來。
次韻雲居寺 釋德洪 
行盡崇岡與峻嶺，今朝又入緣雲徑。世塵已覺蜕埃輕，道心遂作燖雞淨。小軒容膝俯千里，磨錢作鏡江山映。平生林壑竟成癖，南來獨覺兹遊勝。
無學點茶乞詩 釋德洪 
政和官焙來何處，雪後晴窗欣共煮。銀缾瑟瑟過風雨，漸覺羊腸挽聲度。盞深扣之看浮乳，點茶三昧須饒汝。鷓鴣班中吸春露，□□□□□□□。
巴川衲子求詩 釋德洪 
水西南臺底氣象，綠疏青瑣湘江上。門人俯檻看諸方，笑聲散落千巖響。巴音衲子夜椎門，要識汾陽五世孫。問渠何所見而去，峰高難宿孤飛雲。
十月桃 釋德洪 
雪中桃花夜來折，兒稚犯寒爭欲摘。老仙呵手撚吟筆，指以謂余還歎息。已作匆匆十月開，人間安得千年枝。
李端叔誕辰 釋德洪 
未見犯寒梅，已有催春雨。催春春未歸，却有曇花飛。飛香塞世間，何人知鼻處。遙知與世且同波，隨分盤餐付兒女。
雨後得無象新詩次韻 釋德洪 
雨餘步林幽，松風初到面。寒蟬相應鳴，小立無人見。但愛東南山，色作旋螺轉。入門庭院度飛螢，梵放哀聲滿深殿。
用韻寄誼叟 釋德洪 
識君童牙中，豈止論半面。雖同萬頃山，經年不相見。平生草頭露，蚌月跳珠轉。永懷終夜不成眠，但見突兀遊霄殿。
任价玉館東園十題 涵月亭 釋德洪 
亭外物清曠，人間多熱惱。夜晴登此亭，水月相媚皓。多君心鏡空，光明寫懷抱。憑誰持此意，舉似寒山老。
任价玉館東園十題 覽秀亭 釋德洪 
尚記登臨時，風日初盎盎。忽驚無邊春，登我眉睫上。情歡鳥聲樂，意適游絲放。我非連眉郎，搜詩聊植杖。
任价玉館東園十題 四可亭 釋德洪 
四注開野亭，面面可人意。我來俯危欄，蹇傲成縱倚。應接迷向背，轉顧風掠耳。鄰寺一聲鐘，墟落孤煙起。
任价玉館東園十題 第一軒 釋德洪 
名園富家致，此軒冠羣目。檻次狀元紅，窗横尊者竹。坐客定無雙，試茶谷簾綠。願聞聖諦義，飛辯横麈玉。
任价玉館東園十題 如春軒 釋德洪 
檻前揺綠玉，杯面吹紅鱗。主人飽談笑，和風熏坐賓。但覺天宇迥，塵滓欲清辰。雖非曲水會，自是斜川人。
任价玉館東園十題 寒亭 釋德洪 
欲問春消息，蒼茫嫩日斜。茅簷聚喧雀，栗林棲暮鴉。絮袍褁足坐，得句往往佳。忽起步微月，呵手抝梅花。
任价玉館東園十題 浩庵 釋德洪 
水勝萬斛舟，至剛柔繞指。丈夫養浩然，其略蓋如此。朝登青雲上，正色決大事。暮歸卧此庵，捫虱口如耳。
任价玉館東園十題 方便堂 釋德洪 
虚空亦何有，領略四時事。君看繁盛時，中有凋零意。然省可自觀，那作明日計。當游無所還，自住三摩地。
任价玉館東園十題 覺庵 釋德洪 
念起則爲凡，覺之則爲聖。人言此爲覺，此覺未真正。但了一切空，聖凡皆幻影。宴坐不言中，心波如古井。
任价玉館東園十題 鑒止軒 釋德洪 
小軒臨止水，一泓湛寒碧。瞭然見眉須，洞徹塵不隔。夫子作止觀，涇渭不相入。跏趺學僧禪，諦視鼻端白。
任价玉館東園十題 書華光墨梅 釋德洪 
一枝已清妍，交枝更媚嫵。見之已愁絕，那復隔煙雨。錢塘千頃春，想見西津渡。他日到南屏，莫忘孤山路。
惠侍者清夢軒 釋德洪 
小軒面層崖，叢蕉手自種。高風追二朗，生涯與師共。默坐毎觀身，爐煙作雲湧。蕭蕭半夜雨，亦足清君夢。
次韻性之 釋德洪 
一笑形骸外，便能携手行。雲容與山靨，今日眼偏明。共坐松下石，仰聽松上聲。古人亦何遠，安用社中名。
筠谿晚望 釋德洪 
小谿倚春漲，攘我釣月灣。新晴爲不平，約束晚來還。銀梭時撥刺，破碎波中山。整鈎背落日，一葉軟紅間。
和杜撫勾古意六首  其一 釋德洪 
一尾掣電去，萬蹄讓雄長。邇來隨磨驢，驅逐付厮養。頓塵忽驕嘶，逸韻發奇想。公眼如支遁，神駿蒙擊賞。
和杜撫勾古意六首  其二 釋德洪 
歲月走舟壑，不能老喬松。何如取塵劫，安置彈指中。我老世不要，閉關師道蹤。自欣方得計，人笑伎之窮。
和杜撫勾古意六首  其三 釋德洪 
長松援丈蘿，無事登青冥。因緣偶然爾，初非出經營。我受氣類似，掄材置勿聽。翟公亦癡絕，書門議交情。
和杜撫勾古意六首  其四 釋德洪 
午夢清斷續，殷鬢飛蚊鳴。微風亦見戲，故掩讀殘經。相見洞天曉，霧重花冥冥。秀句吐奇麗，乃爾未忘情。
和杜撫勾古意六首  其五 釋德洪 
秋晚凋紅翠，幽懷到眉峰。玉纖弄彩筆，落紙翩驚鴻。道山歸計好，高情付疏慵。何獨謝夫人，特有林下風。
和杜撫勾古意六首  其六 釋德洪 
暮年一杯春，愁邊賴開拓。醉鄉歸路穩，城郭見隱約。萬事付頽然，破幘風墮落。胸次竟何有，八窗洞空廓。
了翁有書與謝無逸云覺範真是比丘 釋德洪 
墮馬哭淮王，牧羊仗漢節。古人守忠義，視死如棄禊。吾是真比丘，死生見窟宅。一飯不願餘，孤坐閲歲月。
題延福寺壁 釋德洪 
在山爲遠志，出山爲小草。龍潛蟠則神，雞雌伏知道。人情難把玩，過眼如電掃。留雲峰下寺，白髪歸去好。